title: Rakennus

text: Rakennuksilta ja muilta rakennuskohteilta edellytetään muun muassa:


title: Rakennus

text: Rakennukset voidaan jaotella käyttötavan ja rakennusmuodon perusteella seuraavasti:


title: Dirty Diamonds

text: Dirty Diamonds on Alice Cooperin studioalbumi vuodelta 2005. Levy on jälleen samantyylistä rockia kuin se, mitä yhtye teki uransa alkuaikoina. Levyn viimeisessä kappaleessa "Stand" on mukana rap-muusikko Xzibit.


title: Koolaus

text: Koolaus on rakennuksessa seinän, katon tai lattian pintarakenteen kantava ja kiinnittävä rakenneosa. Tyypillisesti koolaus on harva runkoon kiinnitetty puulaudoitus, jossa lautojen väliin jätetään määrämitat. Koolaus voi olla tehty myös muista materiaaleista, esimerkiksi teräksisten julkisivukasettien alla käytetään teräsprofiileista tehtyä koolausta. Koolaus ei ole kantava rungon osa, vaan pintarakenteen alusta.


title: Koolaus

text: Koolauksen avulla rakenteeseen saadaan lisää vahvuutta, sekä tilaa esimerkiksi ilmarakoa tai johdotuksia varten. Esimerkiksi julkisivuverhouksen tai saunan seinän puuverhouksen alla koolaus varmistaa ilman kierron rungon ja pintaverhouksen välissä. Koolauksella voidaan myös suoristaa ja tasoittaa vino tai epätasainen pohja esimerkiksi peruskorjauksen yhteydessä. Joissakin rakenteissa koolaus toimii rungon jäykisteenä.


title: Koolaus

text: Koolaus merkitään esimerkiksi codice_1, tarkoittaen että 20x125 mm lautoja kiinnitetään "keskeltä keskelle" mitattuna 600 mm määrävälein. 600 mm on yleinen koolausväli, sillä se on rakentamisessa käytettävän moduulimitan kerrannainen ja sen vuoksi yhtenevä rakennustuotteiden valmistusleveyksien kanssa.


title: Teleste

text: Teleste Oyj on vuonna 1954 perustettu suomalainen teknologiakonserni, joka kehittää ja tarjoaa video- ja laajakaistateknologioita sekä niihin liittyviä palveluita. Telesten kotipaikka on Turussa.


title: Teleste

text: Vuonna 2017 Telesten liikevaihto oli noin 235 miljoonaa euroa ja konsernin palveluksessa oli keskimäärin noin 1 500 henkilöä. Telestellä on koko maailman kattava toimipisteverkosto ja sen liikevaihdosta yli 90 % kertyy ulkomailta. Yhtiön osakkeet on vuodesta 1999 noteerattu Helsingin pörssissä.


title: Teleste

text: Telesten liiketoiminnan ydin on videokuva – kuvan ja datan käsittely, siirto ja hallinta. Yhtiön asiakaskunta koostuu kaapeli- ja teleoperaattoreista sekä julkisen sektorin organisaatioista ja sen toiminta on jaettu kahteen liiketoiminta-alueeseen, jotka ovat "Video and Broadband Solutions" ja "Network Services". Video and Broadband Solutions keskittyy tilaajaverkkojen ja videovalvontasovellusten tuoteratkaisuihin. Network Services tarjoaa palveluita verkkojen suunnitteluun, rakentamiseen ja ylläpitoon.


title: Teleste

text: Radiomekaanikko Olavi Ahonen perusti Telesten elättääkseen itsensä ULA-radioiden ja televisioiden yhteisantennien valmistuksella. Teleste laajensi toimintaansa 1960-luvulla keskusradiojärjestelmiin ja muihin julkisten tilojen äänentoistolaitteistoihin sekä sairaaloiden potilaspuhelinjärjestelmiin. 1970-luvulla pääomasijoitusyhtiö Sponsorin omistuksessa Teleste suuntautui satelliittivastaanottoon, kaapelitelevisiojärjestelmiin sekä koulujen kielistudioihin, joiden valmistajana siitä tuli maailman suurin hankittuaan omistukseensa kielistudioalan yrityksen Auditekin ja norjalaisen äänentoistolaitteiden valmistajan Tandbergin kielenopetusteknologian.


title: Teleste

text: Vuonna 2001 Telesten kielistudiotoiminta eriytettiin omaksi yhtiökseen, joka on vuodesta 2003 toiminut nimellä Sanako. Nykyään Teleste on eräs maailman johtavista tilaajaverkkojen ja videovalvontasovellusten tuoteratkaisuja sekä niihin liittyviä palveluja tarjoavista yrityksistä.


title: Adirondack

text: Adirondack () on vuoristo New Yorkin osavaltion pohjoisosissa Yhdysvalloissa. Se on maantieteellisesti näennäisesti Appalakkien jatke, mutta geologisesti se liittyy pikemminkin Laurentideihin Kanadassa. Vuoristossa on suuri luonnonsuojelualue, Adirondack State Park. Adirondackin tunnetuin talviurheilukeskus on Lake Placid, jossa on pidetty talviolympialaiset kaksi kertaa.


title: Adirondack

text: Toisin kuin Appalakit, Adirondack ei muodosta yhtenäistä harjannetta, vaan koostuu erillisistä huipuista, joita on kaikkiaan yli sata, korkeudeltaan 370 –1 600 metriä. Korkein niistä on Mount Marcy, 1 628 metriä.


title: Adirondack

text: Alueen intiaaniheimot, algonkinit ja mohawkit, pitivät Adirondackia metsästysmaanaan, mutta eivät pystyttäneet alueelle pysyvää asutusta.


title: Renki

text: Renki on tilallisen maanviljelijän apumies. Koneistuneessa maataloudessa rengit eli maataloustyöntekijät ovat harvinaisia, mutta perinteisessä tilanpidossa entisaikoina he olivat hyvinkin tavallisia. Erityisesti maatalouksissa, joissa ei ole koneita, mutta tuotanto on selvästi yli omavarantarpeen, rengit olivat varsin välttämättömiä. Heidän lisäkseen tilat työllistivät lukuisia torppareita, jotka tekivät päivätöitä sekä mäkitupalaisia, jotka luontaistuotteina tai rahana maksettua palkkaa vastaan tekivät talon töitä.


title: Renki

text: Palvelusväki palkattiin kerran vuodessa tavallisesti syyskuun ensimmäisenä tai toisena sunnuntaina järjestetyillä "pestuumarkkinoilla", joita pidettiin suurimmissa kirkonkylissä ja kaupungeissa. Työ alkoi seuraavan marraskuun alkupuolella ja kesti vuoden siitä eteenpäin. Osan palkasta saattoi jo saada etukäteen niin sanottuna "pestuurahana". Rahan lisäksi renkien palkkaan kuuluivat ns. "parseelit" : villakankainen puku, 2 paria saappaita, 2 paria villasukkia, 2 paitaa ja 2 paria alushousuja.


title: Renki

text: Pestuumarkkinoiden jälkeen rengit ja piiat olivat vielä entisessä palveluspaikassaan marraskuun alkuun saakka. Heille maksettiin palkka 1. marraskuuta ja sen jälkeen alkoi 1-2 viikon mittainen vapaa- eli kissaviikko. Kissaviikon ajalle palvelijat saivat vielä ruoan entisestä palvelustalostaan. Kissaviikot päättyivät tansseihin ja sen jälkeen alkoi palvelusvuosi uudessa paikassa.


title: Renki

text: Tavallisesti renki asui talon mailla ja he olivat talon ruoassa ja vaatteessa eli ylöspidossa. Renki saattoi olla kausirenki eli hänet palkattiin vain esimerkiksi heinänteon tai viljankorjuun ajaksi. Renkien naispuolisia vastineita olivat piiat. Lähes aina kun piika ja renki avioituivat, he muuttivat pois talon ruoasta ja muusta ylöspidosta ja menivät joko torppareiksi, lampuodeiksi tai mäkitupalaisiksi.


title: Renki

text: Kuitenkin maaseudulla on useita esimerkkejä, jotka kertovat myös säästeliään ja uurastavan rengin sosiaalisesta noususta. Hän saattoi naida talon tyttären tai leskiemännän, tai hän saattoi omilla säästöillään ostaa talonpoikaisen talon.


title: Renki

text: Yhteiskunnissa, joista rengit ovat kadonneet, renki on saanut halventavan määräysvallattoman henkilön merkityksen. Lisäksi renki esiintyy useissa sananlaskuissa palvelijan synonyymina, esimerkiksi "Tuli on hyvä renki mutta huono isäntä".


title: Renki

text: Eräs maailman tunnetuimmista rengeistä lienee Hella Wuolijoen ja Bertolt Brechtin yhdessä kirjoittaman näytelmän "Herra Puntila ja hänen renkinsä Matti" toisen pääosan esittäjä Matti.


title: Renki

text: Renki on nykyisin lempinimi muun muassa taksinkuljettajalle, joka ei itse ole taksiauton omistaja eli isäntä.


title: Algonkin-kielet

text: Algonkin-kielet on suuri Pohjois-Amerikan alkuperäiskansojen kieliryhmä. Se kattaa suurimman osan algilaisen kielikunnan kielistä (kielikunnan muut kuin algonkin-kielet ovat wiyot ja yurok). Algonkin-kielten puhujia on itärannikolta Kalliovuorille asti.


title: Algonkin-kielet

text: Kaikkien algonkin-kielten edeltäjä, kantakieli, josta kaikki ne polveutuvat, oli kanta-algonkin, jota puhuttiin ainakin 3 000 vuotta sitten. Tieteilijät eivät kuitenkaan ole saavuttaneet yksimielisyyttä siitä, missä tätä kieltä puhuttiin.


title: Algonkin-kielet

text: Algonkin-kielelle on tunnusomaista monimutkainen polysynteettinen morfologia ja mutkikas verbijärjestelmä. Monet ilmaisut, joista englannin kielessä käytetään useita sanoja, voidaan sanoa yhdellä "sanalla". Esimerkiksi menomineen "enae:ni:hae:w", "korkeammat voimat kuulevat häntä" tai tasankojen creen "kāstāhikoyahk" "se pelottaa meitä".


title: Algonkin-kielet

text: Ryhmään kuuluvat kielet voidaan jakaa karkeasti kolmeen ryhmään: tasankojen algonkin-kieliin, keskiosien algonkin-kieliin ja itäisiin algonkin-kieliin. Nämä jakautuvat edelleen kieliin ja murteisiin. Goddard (1996) ja Mithun (1999) jaottelevat nämä 27 kieleen, SIL Internationalin luokituksessa on 42 algonkin-kieltä.


title: Algonkin-kielet

text: Tässä jaossa on lueteltu kielet Goddardin ja Mithun mukaan. Monet kielistä ovat kuolleita.


title: Algonkin-kielet

text: Vain itäiset kielet ovat todellinen geneettinen alaryhmä. Tasankojen ja keskiosien kielet ovat ainoastaan alueellisia ryhmiä. Tämä tarkoittaa esimerkiksi sitä, että mustajalka ei ole lähempää sukua cheyennelle kuin se on vaikkapa menomineelle. Viime aikoina tosin Paul Proulx on esittänyt toisenlaisiakin näkemyksiä. Hänen mukaansa keskiosien algonkin-kielet (joihin kuuluvat myös tasankojen kielet) ovat geneettinen alaryhmä ja itäinen ryhmä jakautuu useiksi alaryhmiksi.


title: The New Yorker

text: The New Yorker on yhdysvaltalainen viikoittain ilmestyvä aikakauslehti, joka julkaisee reportaaseja, arvosteluja, esseitä, sarjakuvia, runoutta ja kaunokirjallisuutta. Lehteä ilmestyy vuodessa 47 numeroa, joista viisi on kaksoisnumeroita.


title: The New Yorker

text: Vaikka "The New Yorkerin" arvostelut ja tapahtumaluettelot keskittyvät New Yorkin kulttuurielämään, on sillä laaja levikki myös kaupungin ulkopuolella.


title: The New Yorker

text: Lehden perusti toimittaja Harold Ross yhdessä vaimonsa Jane Grantin kanssa tarkoituksenaan luoda älykäs ja huumoripitoinen aikakauslehti. Sen ensimmäinen numero ilmestyi 21. helmikuuta 1925.


title: Hirax

text: Hirax on thrash metal -yhtye Kalifornian Orange Countysta. Se aloitti toimintansa vuonna 1984 yhtyeen laulajan Katon W. De Penan johdolla.


title: Algonkinit

text: Algonkinit ovat algonkinia puhuva alkuperäiskansa, joka asuu Ottawajoen ympäristössä Quebecin ja Ontarion provinssissa Itä-Kanadassa. Algonkinit kuuluvat Pohjois-Amerikan algonkin-kansoihin, jotka puhuvat äidinkielenään algonkin-kieliä. Muita algonkin-kansoja ovat esimerkiksi ojibwat, creet ja mustajalat.


title: Algonkinit

text: Algonkinien esi-isiä asui Ottawajoen varrella jo kahdeksantuhatta vuotta ennen eurooppalaisten löytöretkeilijöiden saapumista. Algonkinien perinteinen, metsästykseen perustunut elämänmuoto alkoi vähitellen muuttua, kun ranskalaiset uudisasukkaat ryhtyivät asuttamaan Kanadaa 1600-luvulla. Eurooppalaisten kanssa käyty tuottoisa turkiskauppa mahdollisti algonkineille aikaisempaa vakaammat elinolot, mutta loppujen lopuksi he joutuivat luopumaan ikivanhoista asuinalueistaan ja mukautumaan uudisasukkaiden yhteiskuntajärjestykseen ja kulttuuriin.


title: Algonkinit

text: Sanan "algonkin" alkuperää ei tunneta. Todennäköisesti se on peräisin micmacin kielestä ja tarkoittaa ’paikkaa, jossa pyydetään kaloja ja ankeriaita (veneen kokasta)’. Jotkut tutkijat ovat esittäneet, että se on johdettu maliseetinkielisestä ilmauksesta, jonka merkitys on joko ’liittolaiset’ tai ’tanssijat’. Ennen kuin ranskalainen tutkimusmatkailija Samuel de Champlain vakiinnutti nykyisen nimityksen, algonkinit käyttivät itsestään nimitystä "Anishinabeg" eli ’täysiveriset’ tai oman kyläkuntansa nimeä.


title: Algonkinit

text: Arkeologiset löydökset osoittavat, että algonkinien esi-isiä asui Ottawajoen ja sen sivujokien varrella jo kahdeksantuhatta vuotta ennen eurooppalaisten löytöretkeilijöiden saapumista Pohjois-Amerikkaan. Algonkinit eivät muodostaneet yhtenäistä kansakuntaa vaan useita itsenäisiä kyläkuntia, joista merkittävimmät olivat Weskarini, Abitibi ja Temiskaming. Kyläkunnat olivat suhteellisen pieniä ja pitkien metsätaipaleiden erottamia, mutta niillä oli yhteinen kieli ja kulttuuri. Algonkinit omaksuivat paljon vaikutteita tapoihinsa ja uskomuksiinsa naapuriheimoiltaan, joita olivat montagnaiset idässä ja ojibwat lännessä. Montagnaiset olivat myös heidän liittolaisiaan heimosodissa irokeesejä vastaan.


title: Algonkinit

text: Kun ensimmäiset ranskalaiset saapuivat Kanadaan 1600-luvun alussa, Ottawajoen laaksossa ja pohjoisten sivujokien varsilla eli 3 000–6 000 algonkinia. Ranskalaisista tuli heille ensin tärkeitä kauppakumppaneita ja myöhemmin sotilaallisia liittolaisia. Turkisten kaupankäynti uudisasukkaiden kanssa johti mohawkien vastaiseen sotaan, jonka algonkinit voittivat ranskalaisten tuella.


title: Algonkinit

text: Muutamassa kymmenessä vuodessa alueen valtatasapaino kuitenkin muuttui, kun irokeesiheimot yhdistivät voimansa ja perustivat irokeesiliiton ja huronit syrjäyttivät algonkinit ranskalaisten tärkeimpinä liittolaisina. Mohawkit ja muut irokeesiheimot ajoivat algonkinit pois Saint Lawrencen rannoilta ja Ottawajoen alajuoksulta 1650-luvulla. Irokeesien vastaisissa taisteluissa ja niiden jälkeen puhjenneessa kulkutautiepidemiassa sai surmansa paljon algonkinejä.


title: Algonkinit

text: Vuonna 1667 irokeesit ja ranskalaiset solmivat rauhan, jonka piiriin kuuluivat myös ranskalaisten liittolaiset, ja algonkinit saattoivat vähitellen palata entisille asuinalueilleen. 1600-luvun lopulla osa algonkinien kyläkunnista yhdistyi seudulle muuttaneiden ottawaheimojen kanssa ja monet heistä muuttivat Länsi-Kanadaan turkismetsästäjäksi paremman elämän toivossa. Ranskalaiset alkoivat rakentaa algonkinien asuinalueille kauppa- ja lähetysasemia, jotka muuttuivat pysyviksi asutuskeskuksiksi 1700-luvun alkuun mennessä.


title: Algonkinit

text: Algonkinit liittoutuivat englantilaisten kanssa näiden kukistettua Uuden Ranskan vuonna 1763. Amerikan vallankumouksen jälkeen Ottawajoen laaksoon muutti tuhansia lojalisteja Yhdysvaltojen itärannikolta. Englantilaiset riistivät algonkinien maita uudisasukkaiden käyttöön ja pakottivat heidät muuttamaan Ottawajoen yläjuoksulle perustettuihin reservaatteihin. Vähitellen turkiskauppa Eurooppaan tyrehtyi ja algonkinien perinteiset metsästysmaat hakattiin metsäteollisuuden käyttöön. Tämä johti riippuvuuteen uudisasukkaiden yhteiskunnasta ja vanhojen elinkeinojen vähittäiseen häviämiseen.


title: Algonkinit

text: Algonkinit saivat elantonsa metsästyksestä, kalastuksesta ja keräilystä ja myöhemmin myös turkiskaupasta eurooppalaisten uudisasukkaiden kanssa. Heidän parhaat metsästysmaansa sijaitsivat syrjäisillä kukkuloilla kaukana merkittävistä kulkuväylistä ja asutuskeskuksista. Algonkinit kalastivat myös talvella tekemällä jäähän avantoja ja käyttivät aseenaan keihäitä ja veitsiä sekä jousia ja nuolia. Tärkeitä riistaeläimiä olivat hirvi, peura ja majava.


title: Algonkinit

text: Algonkinit muodostivat pieniä kyläkuntia, joihin kuului yhden tai useamman suvun jäseniä. Kutakin sukua johti päämies, ja metsästysmaiden perimysjärjestys oli todennäköisesti patrilineaarinen. Kyläkunnat kokoontuivat yhteen kesän ajaksi jokien varsille kalastamaan, metsästämään ja seurustelemaan, mutta hajaantuivat ennen talvea erillisiin metsästysleireihin.


title: Algonkinit

text: Ruokavaliota täydennettiin joskus vaahterasiirapilla ja koiranlihalla, mutta viljakasveja käytettiin vain vähän. Huronit olivat opettanneet muutamia kyläkuntia Ottawajoen varrella viljelemään maissia, mantelikurpitsaa ja papuja, mutta viljelykset olivat puutarhanomaisia ja sadot vaatimattomia. Algonkinit eivät käyttäneet ravintonaan villiriisiä, kuten monet muut idän intiaaniheimot. Joskus kyläkuntia koetteli nälänhätä, sillä ankara ilmasto ei taannut aina riittävästi ruokaa. Algonkinien tapoihin kuului, ettei isäntä syönyt koskaan vieraidensa läsnä ollessa.


title: Algonkinit

text: Algonkinit asuivat kartionmuotoisissa teltoissa, eräänlaisissa wigwameissa, jotka oli vuorattu nahalla tai tuohella, ja rakensivat suorakaiteenmuotoisia metsästysmajoja. He liikkuivat kesällä kävelemällä ja tuohikanooteilla melomalla ja käyttivät talvella apunaan toboggan-kelkkoja ja lumikenkiä. Algonkinit pukeutuivat lannevaatteisiin, hameisiin, ponchoihin, säärystimiin, kaapuihin ja mokkasiineihin. Vaatteet oli tehty peuran- tai hirvennahasta, ja mokkasiinit värjättiin usein mustaksi. Talvella käytettiin myös turkiksia. Sekä miehet että naiset kasvattivat hiuksensa pitkiksi ja letittivät ne.


title: Algonkinit

text: Tyypillisiä käyttöesineitä olivat koivuntuohesta ja kuusenjuurista valmistetut kontit, niinestä punotut laukut ja alustat, puiset kehtolaudat, jouset ja nuolet sekä kaksipäiset rummut. Tuohiesineisiin maalattiin joskus kaavaimella symmetrisiä kuvioita, kuten siksakkia tai kukkia; eteläiset heimot käyttivät koristeluun myös puupiikkisian piikkejä. Algonkinit kävivät kauppaa huroneiden ja irokeesien kanssa vaihtamalla turkiksia ja piikkisian piikkejä maissiin, tupakkaan, kalastusvälineisiin ja wampumeihin.


title: Algonkinit

text: Algonkinit uskoivat Suureen Henkeen, joka oli luonut maailman ja ihmiset, ja useisiin vähempiin henkiolentoihin, joista osa oli hyväntahtoisia ja osa pahantahtoisia. Šamaanit ja metsästäjät yrittivät saada yhteyden henkiin tulkitakseen unia ja parantaakseen sairauksia. He ripustivat vaatteisiinsa tai kaulansa ympärille amuletteja suojelemaan vastoinkäymisiltä, parantamaan metsästysonnea ja pidentämään kantajansa elämää. Yleensä amuletit olivat hyvin vaatimattomia – esimerkiksi linnun tai eläimen kuivattu nahka tai karvatukko, jonka merkityksen suojelushenki oli paljastanut näyssä. Algonkinit eivät mielellään kertoneet omaa nimeään tuntemattomille ihmisille, koska nämä saattoivat olla noitia ja käyttää nimeä heitä vastaan.


title: Algonkinit

text: Algonkineilla oli tapana asettaa merkittävien henkilöiden haudalle puisia katoksia, joihin he maalasivat oman kuvansa. He uskoivat, että metsästäjät pyydystivät kuolemansa jälkeen kuolleiden eläimien sieluja. Läntiset kyläkunnat järjestivät vainajien kunniaksi joka vuosi suuren juhlan, johon kuului sotaisia tanssiesityksiä.


title: Algonkinit

text: Nykyään Québecissä ja Ontariossa asuu 11 000–12 000 algonkinia, joista puolet elää Kanadan valtion tunnustamissa reservaateissa (ks. taulukko). Algonkinit ovat perustaneet myös muita yhteisöjä, joita Kanadan valtio ei ole virallisesti tunnustanut. Tällaisia yhteisöjä ovat esimerkiksi Ardoch Algonkin First Nation ja Bonnechere Algonquin First Nation.


title: Algonkinit

text: Algonkinien lukumäärää on vaikea arvioida, sillä monet heistä ovat menneet naimisiin valtaväestön jäsenten kanssa ja elävät reservaattien ulkopuolella. Sulautuminen valtaväestöön alkoi jo satoja vuosia sitten, kun eurooppalaissyntyiset metsästäjät, tukkimiehet ja maanviljelijät ottivat vaimokseen algonkinnaisia. Silti yli 60 % Québecin algonkineistä osaa todennäköisesti puhua vielä algonkiniä. Tyypillisiä elinkeinoja ovat puutarhan- ja metsänhoito, rakentaminen, liikenne ja eräopastus. Jotkut saavat elantonsa edelleen metsästyksestä.


title: Algonkinit

text: Algonkinit ovat perustaneet useita järjestöjä ajamaan etujaan. Algonquin Development Association avustaa taloudellisesti erilaisten kehitysprojektien käynnistämisessä ja Matciteeia-seura edistää algonkinien kieltä ja kulttuuria. Algonkinien heimoneuvostot ovat käyneet Kanadan viranomaisten kanssa neuvotteluja oikeuksista entisiin asuinalueisiinsa, joihin kuuluu myös Kanadan pääkaupunki Ottawa ympäristöineen.


title: The Banner of Freedom

text: The Banner of Freedom ("Vapauden viiri") on Samoan kansallislaulu, joka ylistää maan lippua. Laulun on säveltänyt ja sanoittanut Sauni Iiga Kuresa. Samoa otti kansallislaulun käyttöön itsenäistyttyään Uudesta-Seelannista vuonna 1962.


title: Mägo de Oz

text: Mägo de Oz on espanjalainen folk metal -yhtye. Nimi on otettu "Ihmemaa Oz" -kirjan espanjankielisestä nimestä, niin sanotulla heavy metal -umlautilla höystettynä. Yhtye on hyvin suosittu kotimaassaan.


title: Mägo de Oz

text: Rumpali Txus perusti Mägo de Ozin toukokuussa 1989. Yksi kerrallaan hän rekrytoi soittajia yhtyeeseensä, kunnes ensimmäinen pysyvä kokoonpano oli saatu kokoon: "Txus" (rummut, taustalaulu), "Mohamed" (viulu), "Charlie" (soolokitara), "Chema" (rytmikitara), "Salva" (basso) ja "Juanma" (laulu). Tämä kokoonpano pysyi muuttumattomana vuoteen 1995 saakka.


title: Aksiniitti

text: Aksiniitti on silikaattimineraali. Aksiniitit jaetaan kahteen ryhmään sen mukaan, onko se pääasiassa rauta- vai mangaanipitoista (ferroaksiniitti ja mangaaniaksiniitti). Valtaosa löydetyistä aksiniittiesiintymistä ovat olleet ferroaksiniittia.


title: Aksiniitti

text: Venäjältä, Uralilta löytyy suurikiteistä aksiniittia. Tätä mineraalia löytyy myös Ranskasta, Englnnista, Sveitsistä, Italiasta, Japanista ja Yhdysvalloista. Mineraalia löytyy Suomestakin, mutta kiteet ovat vaatimattomia. Aksiniitti kitetytyy nuolenkärjen muotoisiksi kärjiksi ja siitä sen nimikin tulee. Se on läpikuultavaa, punertavaa, ruskehtavaa tai mustaa.


title: High We Exalt Thee, Realm of the Free

text: High We Exalt Thee, Realm of the Free () on Sierra Leonen kansallislaulu. Laulun on sanoittanut Clifford Nelson Fyle ja säveltänyt John Joseph Akar. Laulu otettiin käyttöön 1961, vuonna, jolloin Sierra Leone itsenäistyi Britanniasta.


title: High We Exalt Thee, Realm of the Free

text:
High we exalt thee, realm of the free;
Great is the love we have for thee;
Firmly united ever we stand,
Singing thy praise, O native land.
We raise up our hearts and our voices on high,
The hills and the valleys re-echo our cry;
Blessing and peace be ever thine own,
Land that we love, our Sierra Leone.


title: High We Exalt Thee, Realm of the Free

text:
One with a faith that wisdom inspires,
One with a zeal that never tires;
Ever we seek to honour thy name,
Ours is the labour, thine the fame.
We pray that no harm on thy children may fall,
That blessing and peace may descend on us all;
So may we serve thee ever alone,
Land that we love, our Sierra Leone.


title: High We Exalt Thee, Realm of the Free

text:
Knowledge and truth our forefathers spread,
Mighty the nations whom they led;
Mighty they made thee, so too may we
Show forth the good that is ever in thee.
We pledge our devotion, our strength and our might,
Thy cause to defend and to stand for thy right;
All that we have be ever thine own,
Land that we love, our Sierra Leone.


title: High We Exalt Thee, Realm of the Free

text:
Suuresti sinua ylistämme, vapaiden maa,
suuri on rakkautemme sinua kohtaan.
Pysymme aina lujassa liitossa,
Laulaen ylistystäsi, oi syntymämaa.
Kohotamme äänemme ja sydämemme,
kukkulat ja laaksot kaiuttavat huutoamme;
Siunaus ja rauha olkoon aina osanasi,
maa, jota rakastamme, meidän Sierra Leonemme.


title: High We Exalt Thee, Realm of the Free

text:
Sen uskon yhdistäminä, joka ammentaa viisaudesta,
koskaan laantumattoman innon yhdistäminä;
haluamme aina korottaa nimeäsi,
meidän on työ ja sinun kunnia.
Pyydämme, ettei lapsiasi kohtaa mikään onnettomuus,
että siunaus ja rauha olisivat alati meidänkin päällämme;
niin että alati saisimme palvella vain sinua,
maata, jota rakastamme, meidän Sierra Leoneamme.


title: High We Exalt Thee, Realm of the Free

text:
Tieto ja totuus, jota esi-isämme levittivät,
mahtavia ne kansakunnat, joita he johtivat;
he tekivät sinusta suuren, niinpä siis mekin
saamma antaa parastamme sinulle.
Uhraamme itsemme, voimamme ja väkevyytemme,
puolustaaksemme sinua ja varjellaksemme oikeuksiasi;
Kaikki, mitä meillä on, olkoon sinun,
maan, jota rakastamme, meidän Sierra Leonemme.


title: Sittwe

text: Sittwe (aiemmin Akyab) on kaupunki Myanmarissa. Sen asukasluku vuonna 2011 oli noin 152 500. Alun perin pieni kalastajakylä nousi merkittäväksi riisinvientisatamaksi kun Iso-Britannia miehitti aluetta ensimmäisen Burman sodan jälkeen. Vuonna 1826 se sai Rakhinen osavaltion (silloinen Arakan) pääkaupungin aseman.


title: Sittwe

text: Siirtomaa-aikoina Sittwellä oli huono maine malarian ja koleran pesänä, vaikka tilastot osoittavat, ettei se ollut sen vaarallisempi kuin monet siirtomaakaupungit Intian rannikolla. Huhut saivat uutta pontta vuonna 2006, kun kolera tartutti 12 vankia Sittwen vankilassa.


title: Haukansilmä

text: Haukansilmä on nimitys kvartsille, jossa on krokidoliamfibolin kuituja sisäänkasvettumana. Se on tummaharmaata, tummansinistä tai mustaa, ja siinä näkyy kissansilmäilmiö. Tiikerinsilmä on hyvin samantyyppinen kvartsilaji, mutta väriltään kellanruskea ja loppuun asti silikoitunut.


title: God Save Our Solomon Islands

text: God Save Our Solomon Islands ("Jumala varjelkoon Salomoninsaariamme") on Salomonsaarten kansallislaulu aina maan itsenäistymisestä vuonna 1978. Laulun ovat sanoittaneet Matila Balekana ja Panapasa Balekana, joka on myös säveltänyt hymnin.


title: Seppo Ahti

text: Seppo Esko Juhani Ahti (s. 19. elokuuta 1944 Tampere) eli nimimerkki Bisquit on suomalainen pakinoitsija, kirjailija ja käsikirjoittaja. Hän on pakinoinut viikoittain "Ilta-Sanomissa" vuodesta 1968 lähtien.


title: Seppo Ahti

text: Ensimmäisen pakinansa Bisquit-nimimerkillä Ahti kirjoitti "Ylioppilaslehteen" tammikuussa 1967 opiskellessaan Helsingin yliopistossa. Hän on muistellut keksineensä Bisquit-nimen kyproslaisesta konjakista. Bisquitin pakinoille on tyypillistä sanojen vääntely ja joskus mustakin huumori. Esimerkiksi ystävästään Jukka Virtasesta hän on todennut, että ”Virtanen antoi syövälle ja juovalle kasvot”.


title: Seppo Ahti

text: Ahti on toiminut käsikirjoittajana televisiossa, muun muassa viihdeohjelmissa "Katapultti" (1971), "Parempi myöhään…" (1979), "Ollaan kuin kotonanne" (1982) ja "Hymyhuulet" (1987–1988). Lisäksi hän juonsi Ilkka Kylävaaran kanssa viihdeohjelmaa "Enkelten keittiö" (1989) ja toimi ajankohtaisia asioita kommentoivana lautamiehenä Lasse Lehtisen juontamassa viihdeohjelmassa "Anteeksi kuinka?" (1993).


title: Seppo Ahti

text: Ahti on ollut myös mukana käsikirjoittamassa Uuden Iloisen Teatterin (UIT) revyitä teatterin perustamisvuodesta 1979 lähtien.


title: Seppo Ahti

text: Vuonna 1978 Ahti sai valtion kirjallisuuspalkinnon, vuonna 1987 Suuren Suomalaisen Kirjakerhon tunnustuspalkinnon, vuonna 1989 Suomen Kuvalehden journalistipalkinnon, vuonna 1996 Koskenkorva-palkinnon ja vuonna 1998 WSOY:n kirjallisuussäätiön tunnustuspalkinnon.


title: Seppo Ahti

text: Ahdin puoliso on toimittaja Ilse Rautio. Heillä on kaksi lasta.


title: Matti Ali-Melkkilä

text: Matti Samuli Ali-Melkkilä (3. tammikuuta 1930 Perniö – 13. joulukuuta 1989) oli suomalainen pankinjohtaja, koulutukseltaan varatuomari. Hän toimi SKOP:in toimitusjohtajana 1983–1984 ja pääjohtajana 1985–1989, itsemurhaansa saakka. Ennen SKOP:ia Ali-Melkkilä oli Suomen Säästöpankkiliiton toimitusjohtaja 1971–1984.


title: Matti Ali-Melkkilä

text: Ali-Melkkilä muokkasi yhdessä Christopher Wegeliuksen ja Juhani Riikosen kanssa SKOP:ia aikaisempaa aggressiivisempaan suuntaan pankkien luotonannon vapautuessa 1980-luvun puolivälissä. SKOP:in johdon toimien katsotaan olevan eräs pääsyy 1990-luvun alun pankkikriisin syvyyteen.


title: Matti Ali-Melkkilä

text: Vuonna 1989 Ali-Melkkilä pelkäsi SKOP:n romahdusta. Hän oli pääjohtajana ohjannut SKOP:in laajenemaan rajusti ja ottamaan huomattavia riskejä sijoituksissa ja luotoissa. Nyt SKOP oli tulossa ongelmiin pörssikurssien ja kiinteistöjen hintojen laskettua. Pankin velalliset alkoivat romahtaa. Ali-Melkkilä yritti taivutella SKOP:n johtokuntaa oivaltamaan, että pankki oli tuhon partaalla, mutta häntä ei kuunneltu. Ali-Melkkilän puheita pidettiin sairaalloisina houreina. Hän oli niin väsynyt ja sekaisin, että pankin johtokunta pelkäsi, että hän tekisi jotain harkitsematonta pääjohtajan ominaisuudessa. Lopulta hänet määrättiin sairauslomalle. Ali-Melkkilä ampui itsensä kesämökillään 13.12.1989. Hän olisi päässyt eläkkeelle vuoden 1990 alusta.


title: Oh God, Bestower of the Blessings of the Swazi

text: Nkulunkulu Mnikati wetibusiso temaSwati on Swazimaan kansallislaulu. Laulu otettiin käyttöön maan itsenäistyessä vuonna 1968. Laulun on sanoittanut Andrease Enoke Fanyana Simelane ja säveltänyt David Kenneth Rycroft. Laulun sävelmä on yhdistelmä vanhaa afrikkalaista ja länsimaista musiikkia.


title: Manche

text: Manche on Ranskan departementti Normandiassa. Se on saanut nimensä Englannin kanaalin () mukaan, ja sen pääosan muodostaa Cotentinin niemimaa. Manche on yksi alkuperäisistä, 1790 perustetuista Ranskan departementeista. Departementin pääkaupunkina oli Coutances vuoteen 1796, sitten Saint-Lô, ja tämän tuhouduttua lähes täysin Normandian maihinnousussa jälleen tilapäisesti Coutances.


title: Manche

text: Vuonna 2006 departementissa oli 492 565 asukasta ja sen väestöntiheys oli 83,0 asukasta neliökilometrillä.


title: Makkaraperunat

text: Makkaraperunat on Suomessa ja muualla maailmassa suosittu grilliruoka. Ateria koostuu ranskalaisista perunoista ja makkaranpalasista, jotka voi joko paistetaa upporasvassa tai vaihtoehtoisesti uunissa pellillä ja tarjoillaan mausteiden kanssa.


title: Makkaraperunat

text: Mausteiden määrä annoksessa ja sen laatu riippuu itse grillin laadusta. Grillissä makkaraperunoihin lisätään perinteisesti muun muassa seuraavia mausteita: sinappi, ketsuppi, sipuli, valkosipuli, kurkkusalaatti ja majoneesi.


title: Makkaraperunat

text: Makkaraperunat tunnetaan Jyväskylän seudulla nimellä "taksari" eli taksimiehen erikoinen, ja rovaniemeläiset syövät makkaraherkkua. Kuopiossa ateriasta käytetään nimitystä "sitä sun tätä".


title: Calvados (departementti)

text: Calvados on Ranskan departementti Normandiassa, joka kuuluu Ala-Normandian hallinnolliseen alueeseen. Vuonna 2005 siellä oli 664 000 asukasta.


title: Calvados (departementti)

text: Calvados on yksi Ranskan alkuperäisistä, vuonna 1790 perustetuista departementeista. Se tunnetaan joskus ”Normandian Sveitsinä”, sillä alueelle ovat tyypillisiä suuret korkeuserot, jylhät mäet ja rotkot. Departementin pääkaupunki on Caen.


title: Calvados (departementti)

text: Normandian maihinnousun ensimmäinen vaihe operaatio Neptunus suoritettiin pääasiassa Calvadosiin kuuluviin rannikkokuntiin, mutta myös selustaan päin pääasiassa brittiläisin ja kanadalaisin maahanlaskujoukoin yhdysvaltalaisten laskeuduttua maahan lännempänä Cherbourgin ja niemimaan valtaamiseksi.


title: Luettelo Pietarin historiallisista kaupunginosista

text: Pietarin historialliset kaupunginosat ovat Pietarin asuttuja paikkoja (kyliä, asutuskeskuksia ja maatiloja), jotka olivat 1700-1900 -luvuilla Pietarin alueita ja sulautuivat myöhemmin varsinaiseen kaupunkiin. Monet näistä paikoista olivat alkujaan inkeriläisten asuttamia. Siksi myös monilla kaupunginosilla on säilynyt oma inkerinsuomalainen nimi venäläisen nimen rinnalla.


title: Achelóos

text: Achelóos (, myös "Aspropótamos", Ασπροπόταμος), antiikin Akheloos (), on joki, joka virtaa Epeiroksessa ja läntisessä Keski-Kreikassa. Se on Kreikan toiseksi pisin joki ja sen pituus on 220 kilometriä. Joki saa alkunsa pohjoiseen Píndosvuoristoon kuuluvalta Lákmosvuorelta 2 300 metrin korkeudesta. Se toimii ensin Epeiroksen ja Thessalian rajajokena, sitten Länsi-Kreikan ja Keski-Kreikan rajajokena. Lopun matkasta se virtaa Länsi-Kreikan alueella ja laskee Joonianmereen Mesolóngin kunnassa.


title: Achelóos

text: Antiikin aikana joki samaistettiin joenjumala Akhelookseen. Joki toimi Aitolian ja Akarnanian välisenä rajajokena.


title: Achelóos

text: Nykyisin joki on padottu sähköntuotannon tarpeisiin. Patoja on kolme, Kremastá Sykiáksessa, Kastrákissa ja Strátoksessa. Ne muodostavat Kremastán, Kastrákin ja Strátoksen tekojärvet. Neljäs pato on rakenteilla. Patoja on syytetty Evrytanían alueen tulvimisesta ja eroosiosta. Argithéan kunnan osa Achelóoksen kunnallisyksikkö, entinen itsenäinen kunta, on saanut nimensä joesta.


title: Níkos Kazantzákis

text: Níkos Kazantzákis (, suomeksi etunimestä käytössä myös muoto Níko; 18. helmikuuta 1883 Iraklion, Kreeta, Kreikka – 26. lokakuuta 1957 Freiburg, Länsi-Saksa) oli kreikkalainen kirjailija, runoilija, näytelmäkirjailija ja filosofi.


title: Níkos Kazantzákis

text: Kazantzákis valmistui oikeustieteen tohtoriksi 1906 Ateenassa, mutta jo ennen sitä hän oli luonut uraa kirjailijana ja filosofina. Hän oli myös poliittinen aktiivi, jonka kiinnostus oli aluksi kohdistunut kreikan kansankielen eli "dimotikín" saamiseen virallisen kielen asemaan. Hänen pääteoksenaan pidetään vuonna vuonna 1938 ilmestynyttä "Odýsseia" ("Οδύσσεια") -runoteosta. Romaanit saavuttivat kuitenkin suuremman kansansuosion. Niissä yhdistyvät ihmistutkiskelu, mystiikka, kristillisyys ja raju aistillisuus.


title: Níkos Kazantzákis

text: Kazantzákiksen kuuluisin teos on romaani "Kerro minulle, Zorbas" (1946), josta Michális Kakogiánnis teki samannimisen elokuvasovituksen vuonna 1964. Muita tunnettuja romaaneja ovat "Vapaus tai kuolema" (1950) ja "Viimeinen kiusaus" (1951), jonka pohjalta Martin Scorsese ohjasi elokuvan "Kristuksen viimeinen kiusaus" vuonna 1988.


title: Níkos Kazantzákis

text: Kazantzákiksen mukaan on nimetty Iraklionin kansainvälinen lentoasema sekä Níkos Kazantzákiksen kunnallisyksikkö, entinen itsenäinen kunta.


title: Patrick M’Boma

text: Henri Patrick M’Boma Dem (s. 15. marraskuuta 1970 Douala, Kamerun) on kamerunilainen entinen jalkapallohyökkääjä ja olympiavoittaja. Hän on kaikkien aikojen toiseksi paras maalintekijä Kamerunin maajoukkueessa.


title: Patrick M’Boma

text: M’Boman kansainvälinen ura alkoi vuonna 1993. Hän edusti urallaan Châteaurouxia, Paris Saint-Germainia, FC Metzia, Gamba Osakaa, Cagliaria, Parmaa, Sunderlandia, Al-Ittihadia, Tokyo Verdy 1969:ää ja Vissel Kobea. M’Boma päätti uransa 16. toukokuuta 2005.


title: Patrick M’Boma

text: M’Boma teki Kamerunin maajoukkueessa 33 maalia 56 ottelussa. Hän oli mukana vuosien 1998 ja 2002 MM-kilpailuissa sekä voittamassa olympiakultaa Sydneyssä 2000. Samaten hän pelasi joukkueessa Kamerunin voittaessa Afrikan-mestaruuden 2000 ja 2002. Vuonna 2000 hänet valittiin Afrikan parhaaksi jalkapalloilijaksi.


title: Luonnotar

text: Luonnottaret (myös luonnokkaat) ovat kalevalaisen kansanrunouden tuntemia taruolentoja ja mahdollisesti henkiolentoja. Luonnottarilla ei ole mitään erityistä tehtävää, vaan ne näyttäytyvät milloin missäkin toimissa. Myös tiedot luonnotarten ulkonäöstä ja luonteesta vaihtelevat.


title: Luonnotar

text: Pohjois-Karjalassa Ilomantsin ja Kiteen seuduilla Luonnottaren on laulettu olleen lihava akka, joka synnyttää tauteja ja vaivoja, kuten Loveatar.


title: Luonnotar

text: Toisaalta luonnottaret yhdistetään usein kapeisiin, jotka ovat taivaallisia henkiolentoja. Kesälahdella muistiinmerkityissä runoissa Luonnotar on hyvä ja korea kave-eukko, joka kutoo kultaista kangasta. Eräissä kiteeläisissä runoissa luonnotarten kerrotaan kutoneen nuotan tulikipunan kalastusta varten.


title: Luonnotar

text: Luonnottaret luovat raudan valuttamalla sen nisistään.


title: Luonnotar

text: Luonnottaret kieltävät joskus pahoja tai tyhmiä tekoja. Luonnottaret kieltävät muun muassa lappalaista (kalevalassa Joukahainen) ampumasta Väinämöistä ja Lemminkäistä lähtemästä Päivölän pitoihin.


title: Termiset vuodenajat

text: Termiset vuodenajat on meteorologiassa käytetty tapa määritellä vuodenajat lämpötilojen mukaan. Vuodenaika vaihtuu, kun vuorokauden keskilämpötila pysyväisluonteisesti ylittää sovitun raja-arvon: yksittäistä kylmää päivää ei lasketa talveksi. Joskus vuodenajan vaihtuminen voidaan todeta vasta jälkeenpäin. Muun muassa Etelärannikolla etenkin talvisin vuodenaikojen vaihtumisen määritteleminen on toisinaan hankalaa sillä sää voi vaihdella rajustikin syksyn ja talven välillä jopa helmikuun puolelle.


title: Termiset vuodenajat

text: Vuodenaikojen järkevä määrä riippuu alueen ilmastosta: esimerkiksi Suomessa on käytössä neljä termistä vuodenaikaa (talvi, kevät, kesä ja syksy), Puolassa kuusi (edellä mainittujen lisäksi alkukevät ja alkutalvi). Ruotsissa on samat lämpötilarajat, mutta jokaiselle vaihtumiselle on määritelty rajat, kuinka pitkään on "pysyvästi" (kevät tulee, kun lämpötila on ainakin 7 päivää nollan ja 10 asteen välillä, ja kesän tuloon tarvitaan 5 peräkkäistä päivää yli 10 asteen keskilämpötilassa).


title: René Barrientos

text:
René Barrientos Ortuño (30. toukokuuta 1919 Tarata – 27. huhtikuuta 1969 Arque) oli Bolivian presidentti sotilasdiktatuurin aikaan 1964–1965 ja 1966–1969.
Barrientos otti osaa 1952 Bolivian kansalliseen vallankumoukseen, joka toi valtaan Movimiento Nacionalista Revolucionarion. Vuonna 1957 Barrientos nimitettiin maan ilmavoimien komentajaksi. Vuonna 1964 MNR:n valta alkoi murentua, mutta Víctor Paz Estenssoro valittiin vielä uudelleen presidentiksi, Barrientos varapresidenttinään. Elokuussa 1964 Barrientos yhdessä armeijan komentaja Alfredo Ovandon kanssa kaatoi Pazin ja nimitti itsensä juntan toiseksi puheenjohtajaksi Ovandon kanssa.


title: René Barrientos

text: Barrientos Ortuño oli aluksi suosittu karismansa ansiosta. Hän tuki ammattijärjestöjä, kirkkoa ja oli kiivas antikommunisti. Hän jätti juntan 1966 ja asettui presidenttiehdokkaaksi ja voitti vaalit helposti siviilipoliitikkojen ollessa maanpaossa.


title: René Barrientos

text: Hänen ehkä älykkäin temppunsa oli pilkkoa suurmaatilat pieniksi parin hehtaarin tiloiksi, jotka jaettiin ilmaiseksi köyhille intiaanitalonpojille. Näin heistä tehtiin maanomistajia - jotka kaikkein viimeksi halusivat kommunistien kollektivisointia: se olisi ollut vanhaa maaorjuutta uudella nimellä! Sillä ei tuntunut olleen merkitystä, että tilojen elinkelpoisuus oli heikko ja viljelijät elivät kädestä suuhun; kuitenkin he ilmiantoivat kuubalaiset Che Guevaran sissit aina heitä tavatessaan, ja ylväin puhein alkanut vallankumous muuttui pelkäksi maantierosvoukseksi.


title: René Barrientos

text: Barrientos esitti itsensä kristinuskon puolustajana ja valitsi varapresidentikseen kristillisdemokraatti Luis Adolfo Siles Salinasin. Kristinuskon korostaminen oli osa kampanjaa vasemmistolaisuutta vastaan. Barrientos oli Yhdysvaltain-mielinen ja vastusti järjestäytynyttä työvoimaa. Hän otti sotilasapua Yhdysvalloista Alliance for Progress -ohjelman puitteissa vastustamaan mahdollisia kommunistikapinallisia.


title: René Barrientos

text: Hän leikkasi kaivosmiesten palkkoja ja pani toimeen verilöylyn Catavin Siglo XX -kaivoksella San Juanin (Johannes Kastaja) päivänä 24. kesäkuuta 1967. Che Guevaran johtamat sissit aloittivat sodan maan hallitusta vastaan. Guevara saatiin kiinni lokakuussa 1967 ja teloitettiin. Barrientosin sisäministeri ja luotettu Antonio Arguedas Mendieta katosi Che Guevaran päiväkirjan kanssa, joka julkaistiin pian eri puolilla maailmaa. Hän syytti myös Barrientosia CIA:n palkkalistoilla olemisesta.


title: René Barrientos

text: Barrientos kuoli helikopteriturmassa lähellä Arquen kylää.


title: Alfredo Ovando

text: Alfredo Ovando Candía (6. huhtikuuta 1918 – 24. tammikuuta 1982) oli bolivialainen kenraali ja diktaattori. Hän kaappasi vallan Víctor Paz Estenssorolta vuonna 1964, mikä aloitti kovaotteisten sotilashallitusten jakson. Ovando Candía ei kuitenkaan asettunut heti maan johtoon, vaan presidentiksi tuli suositumpi René Barrientos. Ovando Candía asettui maan johtoon 1969 Barrientosin kuoleman jälkeen, mutta Juan José Torres syrjäytti hänet seuraavana vuonna.


title: Juan José Torres González

text: Juan José Torres González (5. maaliskuuta 1920 Sacaba, Bolivia – 2. heinäkuuta 1976 San Andrés de Giles, Argentiina) oli bolivialainen kenraali, joka toimi Bolivian presidenttinä ja sotilasdiktaattorina vuosina 1970–1971. Vaikka latinalaisen Amerikan sotilasjohtajat olivat usein oikeistolaisia, Torresin hallinto oli selvästi vasemmistolainen.


title: Juan José Torres González

text: Torres syntyi köyhään perheeseen, mutta kohosi kenraaliksi asti. Hänestä tuli sotilasdiktaattori Alfredo Ovandon apuri ja armeijan komentaja Ovandon noustua valtaan syyskuussa 1969. Presidentti Ovando pakeni 6. lokakuuta 1970 vasemmistolaisten kenraalien vallankaappausta ulkomaiseen lähetystöön. Vasemmistolaiset asettuivat Torresin taakse, josta tuli presidentti seuraavana päivänä.


title: Juan José Torres González

text: Torres pyrki luomaan sosialistisen valtion. Hän salli ammattiliitot ja kokosi vallankumouksellisen kongressin, kansankokouksen ("Asamblea Popular"), jossa myös liitot olivat edustettuina. Hän salli myös trotskilaisen ammattiyhdistysjohtaja Juan Lechínin palata Central Obrera Bolivianan johtoon. Torresilla oli mestitsijuuret ja häntä pidettiin kansan miehenä, mikä teki hänestä suositun. Torresin nationalistinen politiikka tosin huolestutti Yhdysvaltoja. Richard Nixonin hallinnolla saattoi olla osansa hänen valtakautensa päättymiseen.


title: Juan José Torres González

text: Eversti Hugo Banzer yritti kaapata vallan 10. tammikuuta 1971, mutta epäonnistui ja pääsi pakenemaan. Banzer aloitti 18. elokuuta kapinan Santa Cruzissa ja marssi seuraavana päivänä pääkaupunkiin La Paziin, jolloin Torres pakeni Argentiinaan. Luultavasti Argentiinassa valtaan nousseen Jorge Videlan hallitsemat kuolemanpartiot salamurhasivat Torresin Buenos Airesin lähellä heinäkuussa 1976. Torresin kuolema oli osa Operaatio Cóndoria. Oppositio syytti tästä Banzerin tiedustelupalvelua.


title: Geert-Hinrich Ahrens

text: Geert-Hinrich Ahrens (s. 29. heinäkuuta 1934 Berliini) on saksalainen suurlähettiläs, joka on Euroopan turvallisuus- ja yhteistyöjärjestön demokraattisten instituutioiden ja ihmisoikeuksien toimiston vaalitarkkailijoiden johtaja useissa ETYJ:n Itä-Euroopassa valvomissa valtiollisissa vaaleissa.


title: Sergei Baburin

text: Sergei Nikolajevitš Baburin (, s. 31. tammikuuta 1959) on oikeustieteen tohtori Omskin yliopistosta, Venäjän valtakunnanduuman varapuhemies sekä duuman siviili-, rikos-, hallinto- ja prosessioikeuden komitean jäsen.


title: Sergei Baburin

text: Baburin syntyi Kazakstanissa ja kasvoi Siperiassa. Hän johtaa kansallis-isänmaallisen liiton ”Synnyinmaa” parlamenttiryhmää. Vuonna 2018 hän pyrki Venäjän presidentiksi.


title: Vladimir Rušailo

text: Vladimir Rušailo (, s. 1953, Tambov) on venäläinen poliitikko. Rušailo oli 1999–2001 Venäjän sisäministeri, 2001–2004 Venäjän federaation turvallisuusneuvoston sihteeri ja Itsenäisten valtioiden yhteisön sihteeristön puheenjohtaja 14. kesäkuuta 2004 – 5. lokakuuta 2007.


title: Vladimir Rušailo

text: Elokuusta 2008 hän on johtanut A. S. Gribojedovin mukaan nimettyä kansainvälisen oikeuden ja talouden instituuttia.


title: Itämurteet

text: Itämurteet ovat Suomen itäosissa puhuttavia suomen kielen murteita. Niitä ovat: Itämurteita, pääasiassa kaakkoismurteita, puhuttiin myös Luovutetun Karjalan etelä- ja keskiosassa, mutta alueluovutusten ja väestön evakuoinnin myötä näiden alueiden asukkaat hajaantuivat toisen maailmansodan jälkeen ympäri Suomea. Myös inkerinsuomalaisten puhumat murteet kuuluvat, osana kaakkoismurteita, suomen itämurteisiin.


title: Itämurteet

text: Länsimurteiden rinnalla itämurteet ovat toinen suomen kielen kahdesta päämurrealueesta.


title: Cinnamon Girl

text: Cinnamon Girl on kanadalaisen rock-muusikon Neil Youngin tunnetuimpia kappaleita. Se julkaistiin ensimmäisen kerran vuonna 1969 albumilla "Everybody Knows This Is Nowhere". Se julkaistiin seuraavana vuonna myös singlenä. Kappale tunnetaan alusta loppuun jatkuvasta riffistään. Kitarat kappaleessa on viritetty pudottaen ylin ja alin kieli D:ksi (DADGBD).


title: Cinnamon Girl

text: Kirka on levyttänyt kappaleesta käännösversion nimellä ”Kanelipuun alla” vuonna 1972. Sen sanoitti Jarkko Laine. Myös yhdysvaltalainen Type O Negative on tehnyt kappaleesta oman sovituksen albumille "October Rust".


title: Anna Tanskalainen

text: Anna Tanskalainen (engl. Anne of Denmark) (12. joulukuuta 1574 - 2. maaliskuuta 1619) oli Englannin kuningas Jaakko I:n puoliso. Hän oli Tanskan kuninkaan Fredrik II:n tytär. Hänet naitettiin vuonna 1589 Skotlannin nuorelle kuninkaalle Jaakko VI:lle ja vihkiäiset pidettiin Oslossa. Anna tuotiin Skotlantiin ja kruunattiin kuningattareksi toukokuussa 1590.


title: Anna Tanskalainen

text: Avioliiton alussa Jaakko ja Anna olivat läheisiä, mutta suhteet viilenivät ajan myötä. Anna oli kasvatettu luterilaiseksi mutta kääntyi katoliseksi pian Skotlantiin tultuaan.


title: Anna Tanskalainen

text: Aviomiehensä noustua myös Englannin valtaistuimelle Anna kruunattiin Englannin kuningattareksi 1603 Westminster Abbeyssä. Siihen mennessä kolme hänen lapsistaan oli jäänyt eloon: keskenmenoja ja kätkytkuolemia oli ollut useita. Heidän toisesta pojastaan tuli kuningas Kaarle I.


title: Anna Tanskalainen

text: Anna kuoli 44-vuotiaana.


title: Banaadir

text: Banaadir on Somalian alue, jossa sijaitsee muun muassa koko maan pääkaupunki Mogadishu. Banaadirissa asuu jäseniä kaikista klaaneista; näistä hallitsevin on kuitenkin Hawiye. Alue sijaitsee Intian valtameren rannalla. Se on Somalian hallinnollisesta alueista pienin, sen pinta-ala on vain noin 370 neliökilometriä. Asukkaita on noin kaksi miljoonaa.


title: Minni Hiiri

text: Minni Hiiri () on kuvitteellinen hahmo, joka esiintyy Disney-sarjakuvissa ja piirretyissä elokuvissa. Minni on Mikki Hiiren tyttöystävä. Minnin oikea etunimi on Minerva. Minnie (alkuperäinen nimi) on vain lempinimi. Nimi sopii suomennokseenkin. Minerva-nimi on paljastettu vuoden 1942 sanomalehtisarjakuvassa, eikä sen jälkeen sitä ole edes mainittu.


title: Minni Hiiri

text: Mikin ja Minnin ensiesiintyminen oli samassa elokuvassa, vuoden 1928 Plane Crazyssä. Myöhemmin Minnin rooli on ollut sankarin tyttöystävä ja seikkailusarjakuvissa taas lähinnä pelastettavan osassa. Ilman Mikkiä Minni tosin esiintyi jo 1940-luvulla Pluto-koiran ja Figaro-kissan omissa lyhytpiirretyissä. Omia lyhytpiirrettyjään Minni sai vasta vuonna 1999 Akun tehdas -piirrossarjassa. Minnillä on myös kaksi vähemmän tunnettua veljentyttöä, Tytti ja Titti.


title: Minni Hiiri

text: Minni Hiiri sai 90-vuotispäivänsä kunniaksi tähden ja nimensä Hollywoodin Walk of Famelle 22. tammikuuta 2018.


title: Östersundom

text: Östersundom eli Itäsalmi on kulmakunta itäisen Helsingin ja läntisen Sipoon kuntien alueella. Helsingin 55. kaupunginosana ja samannimisenä Helsingin suurpiirinä alueesta käytetään sekä suomen- että ruotsinkielisissä yhteyksissä nimeä "Östersundom". "Östersundom" on myös maarekisterikylän ruotsinkielinen nimi, suomenkielinen nimi on "Itäsalmi". Osa maarekisterikylästä kuuluu Sipooseen.


title: Östersundom

text: Alueella sijaitsevat Östersundomin kartano ja sen sivukartano Koivuniemi, jossa Zachris Topelius asui viimeiset vuotensa.


title: Östersundom

text: Alue liitettiin Helsinkiin 1. tammikuuta 2009 osana Lounais-Sipoon osakuntaliitosta. Helsinkiin muodostettiin tällöin kaupunginosa, jolle annettiin nimeksi Östersundom. Östersundomin suurpiiriin ja samannimiseen peruspiiriin kuuluvat Salmenkallion, Talosaaren, Karhusaaren ja Ultunan kaupunginosat, joista viimeksi mainittu jakautuu Landbon ja Puroniityn osa-alueisiin. Peruspiirin alueella uusia asuntoalueita ovat Karhusaari meren rannalla sekä Landbo Porvoonväylän pohjoispuolella.


title: Östersundom

text: Ennen Helsinkiin liittämistä ja nykyistä postitoimipaikkaa 00890 Helsinki, oli alueen postiosoite 01100 Östersundom/Itäsalmi.


title: Östersundom

text: Helsingin Östersundomin suur- ja samalla peruspiirissä asui vuodenvaihteessa 2011/2012 yhteensä 2 144 henkeä. Tästä Östersundomin osa-alueen osuus oli 525 henkeä.


title: Östersundom

text: Östersundomin kautta kulkee 1930-luvulla rakennettu Uusi Porvoontie eli seututie 170, alkujaan valtatie 7. Liikennemäärien kasvaessa 1960-luvulla voimakkaasti tiestä tuli yksi Suomen vaarallisimmista, kunnes Östersundomin pohjoispuolitse kulkeva Porvoonväylä valmistui 1970-luvun alkuvuosina.


title: Östersundom

text: Östersundom mainitaan vuoden 1347 tuomiokirjassa: ""sochne männer aff Hattalom, thet Hwsoom och Öster Sundom är"". Lisäksi mainitaan "Haukosma Sundona" eli Hauhonmaan salmet. Ruotsin kuninkaan tuomiolla Hattulan ja Hauhonmaan hämäläisten eränkävijöiden kalavedet annettiin ruotsalaisille, jotka olivat tulleet asumaan tänne salmien luokse. Myöhemmin Vuosaaren ja Länsisalmen välinen salmi on umpeutunut maankohoamisen takia. Tuomiokirje lienee kopio 1320-luvun alkuperäiskappaleesta ja on säilynyt vuosien 1618 ja 1624 kopioina. Siinä kylän nimenä esiintyy "Heldersby" (Itäsalmi) ja toisen kylän nimenä "Gudztens by i Wester Sundom" (Länsisalmi).


title: Östersundom

text:
Kaupunginosa tunnettiin hetken aikaa myös suomenkielisellä käännösnimellä Itäsalmi, mutta syksyllä 2010 tuli voimaan päätös, jonka mukaan kaupunginosan nimeksi vakiinnutettiin ruotsinkielinen Östersundom. Perusteluiksi Helsingin kaupungin nimistönsuunnittelija Johanna Lehtonen kertoi, että he halusivat palata vanhaan, vakiintuneeseen ja kunnioitettuun nimeen. Kaupunginosan suomenkielisen nimen pudottamista vastustettiin asukkaiden puolelta virallisissa palautekirjeissä. Alueella olevalla rekisterikylällä säilyi kuitenkin edelleen myös nimi Itäsalmi. Äänestysalueen 055A:n suomenkielinen nimi oli vielä eduskuntavaaleissa vuonna 2011 virallisesti Itäsalmi.
Helsingin keskustasta Östersundomiin kulkiessa täytyy vaihtaa kulkuneuvoa. Metrosta pääsee Itäkeskuksessa vaihtamaan linjaan 93 (Itäkeskus-Landbo) tai 841 (Itäkeskus-Söderkulla) joilla pääsee Östersundomiin. Porvoon suunnasta Östersundomiin kulkee joitakin kaukoliikennevuoroja. Ennen Helsingin keskustasta pääsi suoraan linjoilla 830-870 Östersundomiin, nykyään vuoroihin eivät enää kelpaa HSL:n liput. Arkipäivinä koululaislinja 91 tuo ja vie väkeä kylistä, kuten Puroniitystä, Östersundomin K-marketille, josta voi vaihtaa pääteitä kulkeviin busseihin.


title: Wes Studi

text: Wesley ”Wes” Studi (s. 17. joulukuuta 1947) on yhdysvaltalainen näyttelijä ja elokuvaohjaaja. Hän on syntyperältään cherokeeintiaani.


title: Wes Studi

text: Studi syntyi Nofire Hollow’ssa, Oklahomassa ja opiskeli reservaatissa. Ennen peruskoulua Studi puhui vain cherokeetä. Vuonna 1967 hänet kutsuttiin armeijan palvelukseen. Studi palveli Vietnamissa 18 kuukautta, minkä jälkeen hän meni opiskelemaan Tulsa Junior Collegeen.


title: Wes Studi

text: Studi tunnetaan parhaiten rooleistaan muun muassa elokuvissa "Tanssii susien kanssa", "Viimeinen mohikaani", "The New World" ja Hostiles, joissa hän esitti keskeisiä intiaanihahmoja.


title: Wes Studi

text: Näyttelijäntyönsä lisäksi Studi on kuvanveistäjä, kahden lastenkirjan tekijä sekä basisti paikallisessa yhtyeessä.


title: Kenneth McArthur

text: Kennedy Kane ”Kenneth” McArthur (10. helmikuuta 1881 Dervock, Pohjois-Irlanti – 13. kesäkuuta 1960 Potchefstroom, Etelä-Afrikka) oli eteläafrikkalainen kestävyysjuoksija.


title: Kenneth McArthur

text: McArthur oli nuoruudessaan lahjakas urheilija, mutta hän aloitti urheilu-uransa vasta sen jälkeen, kun oli muuttanut vuonna 1901 Etelä-Afrikkaan ja mennyt töihin 1906 Johannesburgin poliisiin. Pian tämän jälkeen hän voitti useita Transvaalin mestaruuksia eri juoksumatkoilla. Vuonna 1908 hän juoksi ensimmäisen maratoninsa. Vuoden 1912 olympialaisissa Tukholmassa McArthur ja Christian Gitsham juoksivat kärjessä. Kun Gitsham pysähtyi juomaan, McArthur jatkoi juoksemista ja repäisi samalla selvän eron takana tuleviin. Hän voitti lopulta olympiakultaa 57,2 sekunnin erolla Gitshamiin ajalla 2.36.54,8. Seuraavana vuonna McArthur loukkasi jalkansa onnettomuudessa ja joutui lopettamaan urheilu-uransa.


title: Tommaso Campanella

text: Tommaso Campanella (5. syyskuuta 1568–21. toukokuuta 1639), ristimänimeltään Giovanni Domenico Campanella, oli italialainen renessanssifilosofi, teologi ja runoilija.


title: Tommaso Campanella

text: Campanella syntyi Stilossa, Calabrian provinssissa, Italiassa. Hän oli köyhän ja lukutaidottoman suutarin poika, mutta hänestä tuli lapsinero. Hän liittyi dominikaaniseen sääntökuntaan ennen viidettätoista ikävuottaan ja otti nimen Veli Tommaso Tuomas Akvinolaisen kunniaksi. Hän opiskeli teologiaa ja filosofiaa useiden opettajien johdolla.


title: Tommaso Campanella

text: Campanella irtautui jo varhain aristoteelisesta oikeaoppisuudesta ja viehättyi Bernardino Telesion empirismistä. Tämä opetti, että tieto on aistimus tai tunne, ja että kaikki asiat luonnossa omaavat aistimuksia. Campanella kirjoitti ensimmäisen teoksensa, "Philosophia sensibus demonstrata" ("Aistien todistama filosofia"), Telesion puolustukseksi. Se julkaistiin vuonna 1592. Napolissa Campanella tutustui myös astrologiaan. Astrologisista pohdiskeluista tuli usein toistuva teema hänen kirjoituksissaan.


title: Tommaso Campanella

text: Campanellan heterodoksiset näkemykset, erityisesti Aristoteleen auktoriteetin vastustaminen, saattoi hänet ristiriitaan kirkon johdon kanssa. Hänet ilmiannettiin inkvisitiolle ja hän joutui kuultavaksi Pyhän Istuimen eteen Roomaan. Hänet eristettiin luostariin vuoteen 1597 saakka.


title: Tommaso Campanella

text: Vapautumisensa jälkeen Campanella palasi Calabriaan, jossa hänestä tuli Espanjan valtaa vastustaneen salaliiton johtaja. Campanellan tavoitteena oli perustaa yhteisö, joka perustui tavaroiden ja vaimojen yhteisomistukseen, sillä hän näki Joakim Florislaisen profetioihin ja hänen omiin astrologisiin havaintoihinsa perustuen, että Hengen Aika oli koittamassa vuonna 1600. Kaksi hänen salaliittotoveriaan kuitenkin pettivät hänet, ja hänet vangittiin ja vietiin Napoliin. Hän teeskenteli olevansa mielisairas ja pääsi pakenemaan kuolemanrangaistusta. Hänet tuomittiin elinkautiseen vankeuteen.


title: Tommaso Campanella

text: Campanella vietti 27 vuotta vangittuna. Tänä aikana hän kirjoitti merkittävimmät teoksensa: "Espanjan monarkia" (1600), "Poliittisia aforismeja" (1601), "Atheismus triumphatus" (1605–1607), "Quod reminiscetur" (1606?), "Metaphysica" (1609–1623), "Theologia" (1613–1624), sekä tunnetuimman teoksensa, "Aurinkokaupunki" (1623). Hän jopa puuttui ensimmäiseen Galileo Galileita vastaan suunnattuun oikeudenkäyntiin teoksellaan "Puolustuspuhe Galileolle" (1616).


title: Tommaso Campanella

text: Lopulta vuonna 1626 paavi Urbanus VIII ja Espanjan kuningas Filip IV vapauttivat Campanellan. Pyhän istuimen määräyksestä hänet vietiin ensin joksikin aikaa Roomaan, ja lopulta vuonna 1629 hänet vapautettiin täysin. Hän asui Roomassa vielä viisi vuotta ja toimi Urbanus VIII:n avustajana astrologisissa asioissa.


title: Tommaso Campanella

text: Vuonna 1634 Calabriassa syntyi uusi ongelmia aiheuttanut salaliitto, jota johti yksi Campanellan seuraajista. Hän pakeni Ranskaan, jossa hänet otettiin suosiolla vastaan Ludvig XIII:n hovissa. Hänen suojelijanaan toimi kardinaali Richelieu, ja hän sai kuninkaalta eläkkeen. Hän vietti viimeiset päivänsä Saint-Honorén luostarissa Pariisissa. Hänen viimeinen teoksensa oli runo "Ecloga in portentosam Delphini nativitatem", joka juhlisti Ludvig XIV:n syntymää


title: Happeningit

text: Happeningit ( = tapahtuma) ovat pienten taiteilijaryhmien improvisaatioesityksiä ja ne olivat suosittuja 1960-luvulla. Happening syntyi Yhdysvalloissa, jossa se liittyi kuvataiteeseen ja teatteriin. Myös musiikki, tanssi sekä valo- ja äänisuunnittelu liittyivät happeningeihin. Happeningin tilalle tuli myöhemmin performanssi.


title: Happeningit

text: Termi on peräisin Allan Kaprowin näytelmästä "18 Happening in 6 parts" (1959), vaikka toisinaan ensimmäisenä happeninginä pidetään "Theater Piece no. 1" -näytelmää, jonka esitti John Cage Kaprowin opettaja 1950-luvun puolivälissä.


title: Happeningit

text: Vaikka suuria osia esityksestä improvisoitiin, myös joitakin pääkohtia suunniteltiin. Esitykset vietiin ulos teattereista yleisön sekaan ja yleisöä kannustettiin osallistumaan esitykseen. Happeningien esityspaikkoina olivat tavallisesti julkiset tilat, kuten kadut, aukio ja puistot, sekä taidegalleriat ja -museot. Eräs merkittäviä happening-guruja oli amerikkalainen teatteriohjaaja ja fluxus-säveltäjä Kenneth (Ken)G.Dewey, joka ohjasi myös Suomessa ainakin kolme happeningia. Happeningit olivat myös tärkeä osa nykytanssin postmodernin kauden uusia teoskokeiluja.


title: Happeningit

text: Suomen ensimmäinen varsinainen happening oli 7.8.1963 Helsingin Esplanadilla esitetty "Street Piece", jonka järjestäjinä olivat Ken Dewey, Henrik Otto Donner ja Terry Riley. Jyväskylän kesässä 1964 Dewey toteutti happeningin "The Jyväskylä Piece". Dewey piti myös "What Is Happening" -nimisen luentoesityksen, jossa hän kovaäänisen musiikin pauhatessa kertoi happeningtaiteesta ja ryömi pitkin salia. Jyväskylän kesän esitysten järjestelyihin osallistui mm. Outi Heiskanen, joka toimi Deweyn assistenttina. Heiskanen jatkoi happeningien järjestämista Jyväskylässä vuoteen 1965 asti.


title: Happeningit

text: Ateneumin taidemuseossa järjestettiin 4.4.1964 happening otsikolla "Limppiece", joka esitettiin ruotsalaisen Potus Hultenin johtaman Tukholman Moderna Museetin vierailunäyttelyn yhteydessä. Tunnin kestänyt happening noudatti Henrik Otto Donnerin laatimaa partituuria ja suunnittelemassa olivat myös lavastaja Ralf Forsström ja elokuvakriitikko Pertti Lumirae. Ohjelmassa Lars Wernerin kvintetin esittämä blues hajosi vähitellen äänikaaokseksi eri puolille taidemuseon saleja. Seurasi keskustelu, jossa kiisteltiin maailmankatsomusasioista ja rukoiltiin fallosmaisen alttarin edessä. Kirjallisessa viihdehetkessä runoilijat (joista yksi oli taiteilija Rafael Wardi) takoivat vanhoja kirjoituskoneita, oppaat pitivät päättömiä esitelmiä Mondrianin ja Kandinskyn taiteesta ja elämäänsä kyllästynyt nuorukainen lausui Saarikoski-monologia. Ylioppilasteatterilaiset (muun muassa Vesa-Matti Loiri) pitivät miekkailuharjoituksia ja Kaj Chydenius strippasi Ateneumin pääsalissa, vaikkakin housut jalassa.


title: Tolstoilaisuus

text: Tolstoilaisuudeksi nimitetään kirjailija Leo Tolstoin ajattelua. Siinä korostuvat yksinkertaiset elämäntavat ja lähimmäisenrakkaus. Myös avoin arvostelu yhteiskuntalaitoksia kohtaan (jotkut tolstoilaiset ovat eronneet kirkosta, jotkut – kuten Tolstoi itse – on erotettu), väkivallan tuomitseminen (usein myös itsepuolustuksen tapauksessa) sekä sodan ja vihan vastustaminen ovat keskeisiä osia tolstoilaisuudessa. Tolstoilaisuus on kristillistä, mutta pitää Jeesusta enemmän johdattajana ja profeettana kuin Jumalan poikana.


title: Tolstoilaisuus

text: Tolstoi muodosti näkemyksensä pitkälti tulkitsemalla uudelleen Raamattua, erityisesti Vuorisaarnaa, ja tarkastelemalla venäläisten maatyöläisten elämänasennetta. Tolstoi luki Raamattua alkukielillä ja katsoi, että kirkon viralliset tulkinnat olivat virheellisiä. Oman tulkintansa Tolstoi esitti teoksessa "Царство Божие внутри вас". Esimerkiksi ohjeen ”Älä vastusta pahaa pahalla” Tolstoi otti hyvin tiukasti, ja katsoi sen merkitsevän kaikesta väkivallasta kieltäytymistä, myös niin, ettei sortavan valtiokoneiston virkaa tai asemaa sopinut ottaa, eikä veroja maksaa. Tolstoilaisuus onkin eräänlaista anarkismia suhteessa valtioon ja kirkkoon, ja se luetaan ”kristillisen anarkismin” klassikoihin. Tolstoi piti kirkon tapaa siunata hallitsijoita ja sotia kristinuskon hengen vastaisena. Samoin hänen mukaansa kaikki mystiset ja järjenvastaiset menot, kuten ehtoollinen, vain peittävät Kristuksen todellisen sanoman, joka on lähimmäisenrakkauden toteuttaminen arjessa.


title: Tolstoilaisuus

text: Tolstoin mukaan Jumalan tahdon noudattaminen kiteytyy väkivallattomuudessa (”älä vastusta pahaa pahalla”) ja lähimmäisenrakkaudessa. Valtio on hylättävä, koska se on väkivaltakoneisto. Kirkko puolestaan on tolstoilaisuuden mukaan hukannut Kristuksen sanoman hyväksyessään ja oikeuttaessaan maallisen väkivallan. Tolstoilaisuuden mukaan myös talouselämän monet muodot sisältävät väkivaltaa, kuten riistoa. Välimatka rikkaiden ja köyhien välillä sallii rikkaiden kuvitella, että he eivät ole henkilökohtaisesti vastuussa köyhien kärsimyksistä. Tolstoi kuitenkin korosti, että olemme vastuussa tekojemme seurauksista, tiedostimme niitä tai emme. Siksi tolstoilaisen on käytävä läpi sisäinen muutos, jossa hän yksilönä ottaa vastuun elämästään Jumalan tahdon mukaisesti.


title: Tolstoilaisuus

text: Venäjän ortodoksinen kirkko tuomitsi Tolstoin näkemykset harhaoppisina, mutta niillä oli 1800-luvun lopulla laajaa kaikupohjaa myös Venäjän ulkopuolella. Suomessa tolstoilaisuus vaikutti paitsi yksittäisiin henkilöihin, myös rauhan- ja raittiusliikkeeseen.


title: Tolstoilaisuus

text: Tolstoin väkivallattomuuden ajatus, jonka hän esitti myös kirjoituksessa "A Letter to a Hindu", joka oli osoitettu Intian vapauden tavoittelijoille, vaikutti suuresti Mahatma Gandhin oppiin. Väkivalta ei heille tarkoittanut vain fyysistä vahingoittamista, vaan elämäntavan kokonaisuutta, sen vaikutuksia muihin ihmisiin. Sekä Tolstoi että Gandhi korostivat yksinkertaisen elämäntavan merkitystä, erityisesti että ihmisen ei tulisi elää toisten työstä, vaan Arvid Järnefeltin sanoin ”kiivetä alas talonpojan harteilta”.


title: Perusmäki

text: Perusmäki () on pientalovaltainen kaupunginosa Pohjois-Espoossa. Suurin osa alueen rakennuksista on valmistunut 1960-luvun jälkeen aktiivisimpien rakennuskausien ollessa 1960-, 2000-luku ja meneillään oleva 2010-luku. Alueen kaikki asunnot olivat erillisiä pientaloja tai rivitaloja. Seudun asemakaavan tehtävänä on kehittää vanhaa omakotitaloaluetta tiivistämällä yhdyskuntarakennetta säilyttäen samalla nykyisen asuinalueen luonteen.Tällä alueella toimii v. 1971 perustettu Röylän ja Bodomin Seudun omakotiyhdistys ry. Kotisivut:


title: Warrenin komissio

text: Warrenin komissio (engl. "Warren Commission") oli komissio, joka laati virallisen selvityksen Yhdysvaltain presidentti John F. Kennedyn salamurhasta. Presidentti Lyndon B. Johnson nimitti komission 29. marraskuuta 1963, viikkoa murhan jälkeen. Komissio luovutti 888-sivuisen loppuraporttinsa Johnsonille 24. syyskuuta 1964, ja se julkaistiin kolme päivää tämän jälkeen.


title: Warrenin komissio

text: Komitean johtoon nimitettiin korkeimman oikeuden puheenjohtaja Earl Warren. Komitean loppuraportin oikeellisuudesta on kiistelty näihin päiviin saakka. Presidentti Kennedyn oletetun murhaajan Lee Harvey Oswaldin kuoltua uutta presidenttiä Johnsonia painostettiin julkisesti perustamaan komissio, minkä hän sitten tekikin. On kuitenkin väitetty, että komitean jäsenet olivat puolueellisia, koska mukana oli Kennedyn erottamia tai häneen muuten huonoissa väleissä olleita henkilöitä.


title: Warrenin komissio

text: Marraskuussa 1964, kaksi kuukautta loppuraportin julkistamisen jälkeen, Warrenin komissio julkaisi 26 nidettä dokumentteja, sisältäen 552 todistajan lausunnot tai todistukset sekä yli 3100 asiakirjaa.Komission loppuraportin mukaan Oswald toimi yksin ampuessaan kolme laukausta Dallasin koulukirjavaraston kuudennen kerroksen ikkunasta. Yksi laukauksista meni kokonaan ohi. Yksi läpäisi Kennedyn kaulan sekä hänen edessään istuneen kuvernööri John Connallyn rintakehän ja pysähtyi lopuksi Connallyn reiteen. Viimeinen osui Kennedyä päähän.


title: Earl Warren

text: Earl Warren (19. maaliskuuta 1891 Los Angeles – 9. heinäkuuta 1974 Washington (DC) oli yhdysvaltalainen republikaanipuolueen poliitikko ja korkeimman oikeuden puheenjohtaja. Hän toimi muun muassa Kalifornian oikeusministerinä ja kuvernöörinä ennen kuin presidentti Dwight D. Eisenhower nimitti hänet korkeimman oikeuden puheenjohtajaksi vuonna 1953. Warren luotsasi tuomioistuinta aikaisempaa aktiivisemmaksi lainsäädännön ohjaajaksi.


title: Earl Warren

text: Earl Warren eli nuoruutensa Bakersfieldissä Kaliforniassa, jossa hänen isänsä oli töissä junankorjaajana. Hän opiskeli Berkeleyn yliopistossa, ja suoritettuaan lakitieteen tohtorin tutkinnon hän toimi asianajajana San Franciscossa kunnes siirtyi oikeuslaitoksen palvelukseen. Palveltuaan ensimmäisessä maailmansodassa hän työskenteli piirisyyttäjän toimistossa Alamedan piirikunnassa 18 vuotta, joista 13 piirisyyttäjänä. Vuonna 1931 tehty kysely listasi hänet maan parhaaksi piirisyyttäjäksi. Tiukkuudestaan huolimatta hän myös huolehti syytettyjen oikeuksista.


title: Earl Warren

text: Vuosina 1939–1943 Warren toimi Kalifornian oikeusministerinä. Hän vaati japanilaisten siirtämistä pois länsirannikolta Japanin hyökättyä Pearl Harboriin. Oikeusministerin kauden jälkeen hänet valittiin Kalifornian kuvernööriksi. Presidentinvaaleissa vuonna 1948 hän pyrki republikaanipuolueen ehdokkaana Thomas Deweyn varapresidentiksi. Vaalit voitti istuva presidentti Harry S. Truman.


title: Earl Warren

text: Kolmannen kuvernöörikauden jälkeen Warren siirtyi korkeimman oikeuden puheenjohtajaksi presidentti Dwight D. Eisenhowerin nimittämänä. Eisenhower oli luvannut nimityksen Warrenille, koska tämä oli auttanut Eisenhoweria saamaan ehdokkuuden vuoden 1952 presidentinvaaleissa. Warren nimitettiin äkillisesti kuolleen puheenjohtajan Fred M. Vinsonin seuraajaksi, ja hän aloitti virassa lokakuussa 1953.


title: Earl Warren

text: Warrenin johtamana korkein oikeus otti aikaisempaa aktiivisemman aseman lakien ohjaajana, kun aiemmin tuomioistuin oli pääasiallisesti vain tulkinnut lakeja. Konservatiivit arvostelivat tuomioistuinta liian aktiivisesta roolista lainsäädännössä. Oikeus otti monessa tapauksessa kansalaisten oikeuksia laajentavan kannan. Warrenin puheenjohtajakauden eli Warren Courtin merkittävimpiin päätöksiin kuuluu muun muassa "Brown vastaan Topekan koululautakunta", joka lopetti rotuerottelun kouluissa ja muissa julkisissa laitoksissa ja vaikutti kansalaisoikeusliikkeen syntymiseen. Tapauksessa "Gideon vastaan Wainright" oikeus päätti, että osavaltioilla on perustuslaillinen velvollisuus tarjota varattomalle syytetylle oikeusapua ja "Miranda vastaan Arizona" puolestaan määräsi, että syytetylle täytyy ennen kuulustelua kertoa hänen oikeuksistaan.


title: Earl Warren

text: Vuonna 1963 presidentti Lyndon B. Johnson nimitti Warrenin johtamaan presidentti Kennedyn salamurhaa tutkinutta Warrenin komissiota. Warren otti tehtävän vastaan vastahakoisesti, koska ei pitänyt sitä sopivana asemassaan olevalle tuomarille.


title: Earl Warren

text: Kesäkuussa 1968 Warren ilmoitti presidentti Johnsonille halukkuudestaan jäädä eläkkeelle korkeimmasta oikeudesta. Johnson nimitti hänen seuraajakseen korkeimman oikeuden tuomarin Abe Fortasin, mutta republikaanisenaattorit halusivat siirtää nimityksen seuraavalle presidentille, ja lopulta Fortas vetäytyi häneen kohdistuvien taloudellisten väärinkäyttöepäilyjen vuoksi. Warren jatkoi virassaan, kunnes seuraava presidentti Richard Nixon nimitti hänen seuraajakseen Warren E. Burgerin kesäkuussa 1969.


title: Earl Warren

text: Warren kuoli 9. heinäkuuta 1974. Hänet on haudattu Arlingtonin sotilashautausmaalle Virginian osavaltiossa.


title: Tasavero

text: Tasavero eli suhteellinen vero tarkoittaa, että veron prosentuaalinen määrä on sama riippumatta verotettavasta summasta. Toisin sanoen tasaverossa marginaalivero on vakio. Tuloverotuksen yhteydessä tasaverolla tarkoitetaan yleensä veromallia, jossa verottoman tulo-osuuden ylittävää tuloa verotetaan kiinteällä veroprosentilla.


title: Tasavero

text: Tasaveromalli on harvinainen kehittyneissä länsimaissa, joissa on sen sijaan käytössä progressiivinen vero. Entisissä itäblokin maissa tasaveromallit ovat sen sijaan yleistyneet oikeistopuolueiden veromallien mukaisesti markkinointina, signaaleina vallanvaihdoksesta. Yhdysvalloissa tasaveromalli on ollut pitkään esillä poliittisessa keskustelussa. Tasaveron käyttöönottoa on perusteltu sen vetoavulla, mutta empiiristä todistusaineistoa siitä ei ole kertynyt. Tasaveroa perustellaan yleensä sillä, että se on yksinkertainen. Tasavero voidaan toteuttaa siten, että verotuksen painopiste siirretään ansiotulon verottamisesta kuluttamisen verottamiseen. Tähän liittyy Yhdysvalloissa ajatus siitä, että ansiotulon verottamisesta voitaisiin jopa kokonaan luopua verottamalla kuluttamista.


title: Tasavero

text: Tutkijat Varsano, Kim ja Keen kuvailevat tasaveroa melko radikaaliksi ja sen käyttöönottoa väitteiden ja retoriikan tulokseksi. Heidän mukaansa analyysi ja empiiriset todisteet sen käyttöönoton puolesta ovat hyvin rajallisia. Taloustieteilijä Sixten Korkmanin mukaan tasaveromallin etuna on, että se muistuttaa yksinkertaisen verojärjestelmän eduista sekä kansantalouden tehokkaan toiminnan ja dynaamisten vaikutusten tärkeydestä.


title: Tasavero

text: Tuloerojen kasvu ja valumaefekti liittyvät keskusteluun tasaverosta. Tasaveron ideaa on sovellettu myös perustulomalliin, jolloin se muistuttaa negatiivista tuloveroa. Tällaisessa tasaveron ja perustulon yhdistelmässä tasavero asetetaan verrattain korkeaksi, esimerkiksi 40 prosenttiin. Mallissa perustulo tekee tasaverosta efektiivisesti progressiivisen.


title: Tasavero

text: Taloustieteilijä Milton Friedman kannatti julkisesti tasaveroa vuonna 1976 "People"-lehden haastattelussa. Vuonna 1985 Hoover-instituutin Robert Hall ja Alvin Rabushka julkaisivat tasaverosta kertovan teoksen "The Flat Tax".


title: Tasavero

text: Vuonna 1994 Virossa otettiin käyttöön tasavero. Viro oli samalla ensimmäinen Euroopan maa, joka otti tasaveron käyttöön. Viron Mart Laar väittää ennen pääministeriksi tuloaan lukeneensa vain yhden taloutta käsittelevän kirjan, joka oli Friedmanin "Vapaus valita". Tasavero otettiin käyttöön myös Liettuassa (1994), Latviassa (1995), Venäjällä (2001), Serbiassa (2003), Ukrainassa (2004), Slovakiassa (2004), Georgiassa (2005) ja Romaniassa (2005).


title: Tasavero

text: Varsanon, Kimin ja Keenin mukaan tasaveron perustelu on markkinoinnissa, signaalina maailmalle vallan vaihdoksesta. Richard Murphyn mukaan tasavero on poliittinen tavoite eikä veropolitiikkaa. Murphy sanoo, että suurta osaa Yhdistyneen kuningaskunnan verolainsäädännöstä ei voi eliminoida, ellei sitten luovuta kokonaisista veroista ja niiden verotuotoista.


title: Tasavero

text: Suomessa vihreiden kansanedustaja Osmo Soininvaara nosti tasaveromallin esiin perustulomallin muodossa vuonna 1994 julkaistussa kirjassaan "Hyvinvointivaltion eloonjäämisoppi".


title: Tasavero

text: Vuonna 2006 Martti Nyberg ehdotti Elinkeinoelämän valtuuskunnan EVA:n raportissa tasaveromalliin siirtymistä Suomessa.


title: Tasavero

text: Vuonna 2008 Bulgaria otti käyttöön 10 prosentin tasaveron. Sen jälkeen Bulgariassa on keskusteltu tasaverosta luopumisesta. Vuonna 2008 Islanti siirtyi tasaveroon veromallista, jossa oli yleinen vero, jota korotettiin lisäveroilla.


title: Tasavero

text: Vuonna 2010 professori Holley Ulbrich kertoo, että maailmassa on 24 maata, joissa on käytössä tasavero. 15 maata niistä on entisiä Itä- ja Keski-Euroopan kommunistimaita. Loput maista ovat hyvin pieniä, kuten Montenegro ja Islanti. Ulbrichtin mukaan yksikään maista ei ole siirtynyt tasaveroon progressiivisesta verosta. Lisäksi Ulbrict mainitsee, että yksikään merkittävä teollisuusmaa ei ole tehnyt valintaa tasaveroon siirtymisestä.


title: Tasavero

text: Puolan hallitus on ilmoittanut ottavansa käyttöön 18 % tasaveron. Poliittiset päätöksentekijät Kroatiassa ja Unkarissa ovat myös siirtymässä tasaveron kannalle. Unkari otti 16 prosentin tasaveron käyttöön vuonna 2012. Unkarissa siirtymistä tasaveroon perusteliin Bulgarian hyvällä kokemuksella ja keinona elpyä taantumasta ja maksaa velkoja.


title: Tasavero

text: Slovakiassa otettiin käyttöön tasavero vuonna 2004, mutta siitä luovuttiin vuonna 2013 siirtymällä progressiiviseen veroon. Tasaveron käyttöönotossa seurattiin Baltian maita ja Venäjää. Itä-Euroopan maat käyttivät tasaveroa uuden kauden signaalina. Tasaveron käyttöönottoa Slovakiassa perusteltiin sen vetoavulla, mutta empiiristä todistusaineistoa siitä ei ole kertynyt.


title: Tasavero

text: Saksassa on käyty kovaa keskustelua tasaverosta. Myös Itävallassa, Tanskassa, Kreikassa, Italiassa ja Espanjassa on keskusteltu tasaverosta ja Isossa-Britanniassa on perustettu tasaveroa ajava kansalaisliike.


title: Tasavero

text: Vuonna 2017 Venäjällä on keskusteltu 13 prosentin tasaveron korottamisesta, mutta myös tasaverosta luopumisesta. Apulaispääministeri Olga Golodetsin mukaan siirtyminen progressiiviseen veroon ja alimman tuloluokan verovapaus voisivat lievittää köyhyyttä.


title: Tasavero

text: Vuonna 2018 Silvio Berlusconi ajaa Italiassa 23 prosentin tasaveroa. Berlusconin Forza Italia -puolue sai vaaleissa kuitenkin vain 13,94 prosentin kannatuksen. Vaalien jälkeen Pohjoisen liiton ja Viiden tähden liikkeen hallitusohjelman mukaan Italiassa voitaisiin siirtyä alimmillaan 15 prosentin tasaveroon.


title: Tasavero

text: Liittovaltion tasolla Yhdysvallat verottaa henkilökohtaista tuloa progressiivisesti. Useimmat osavaltiot keräävät myös tuloveroa. Suurimmassa osassa maata osavaltioiden tuloverotus on niin ikään progressiivinen, mutta jotkin osavaltiot käyttävät tasaveroa.Verojen ja veronluonteisten maksujen kokonaismäärän perusteella modernia verojärjestelmää voi pitää lähinnä suhteellisena varsinkin korkean veroasteen maissa. Suhteellinen tai lievästi progressiivinen verotus tukee modernille verojärjestelmälle ja hyvinvointivaltiolle ominaista ajatusta universaaleista oikeuksista. Muuten kuin keräämällä huomattavan panoksen koko väestöltä valtio ei saisi veroina kerättyä noin puolta kansantulosta eikä pystyisi takaamaan kansalaisilleen laajoja sosiaalisia oikeuksia.


title: Tasavero

text: Varsanon, Kimin ja Keenin tutkimuksen mukaan tasavero pienentää verokertymää eikä siihen liity Lafferin käyrän tyyppistä käyttäytymisvaikutusta.


title: Tasavero

text: Mihaescun ja Voinean tutkimus tasaveron vaikutuksista Romaniassa esittää suurituloisimman 20 %:n osuuden olevan selvä voittaja veromallissa. Tutkimuksessa verrattiin vuotta 2004 seuraavaan vuoteen 2005, joka oli ensimmäinen vuosi, kun tasavero oli voimassa. Mihaescun ja Voinean johtopäätöksenä tasavero johti kasvaneeseen tulojen eriarvoiseen jakautumiseen ja se stimuloi kulutusta erityisesti rikkaimmilla kotitalouksilla.


title: Tasavero

text: Unkarissa tasavero otettiin käyttöön vuonna 2012, jonka jälkeen Unkarin valtion verotulot kasvoivat 7,6 prosentilla vuoteen 2011 verrattuna. Verotulojen kasvu selittyy kulutuksen kasvulla, jota verotettiin. Tavaroiden ja palveluiden verotuotto kasvoi 8,5 prosenttia vuodesta 2011. Vuoden 2015 verokertymä on 23,8 prosenttia korkeampi kuin vuonna 2011.


title: Tasavero

text: Etelä-Korea soveltaa tasaveroa ulkomailta saapuneeseen työvoimaan. Vuonna 2016 tasavero ulkomaiselle työvoimalle oli 18,7 prosenttia ja vuonna 2017 20,9 prosenttia. Malta soveltaa tasaveroa ulkomaisiin erityisosaajiin ("highly qualified persons") kannustaakseen sellaisen työvoiman työntekoa Maltalla. Maltalla se koskee yritysten johtohenkilöstöä ja rahoitusalan asiantuntijatehtäviä. Maltalla määriteltyjen erityisosaajien vero on tasavero 15 prosenttia viiden miljoonan euron kattoon asti, jonka ylittävä tulo on verovapaata.


title: Aurinkokaupunki

text: Aurinkokaupunki (, ) on dominikaanifilosofi Tommaso Campanellan kirjoittama utopia. Se kirjoitettiin italiaksi vuonna 1602, hieman sen jälkeen kun Campanella oli vangittu harhaoppisuudesta ja kapinahengen lietsonnasta. Latinankielinen versio kirjoitettiin vuosina 1613–1614 ja julkaistiin Frankfurtissa vuonna 1623. Teos on yksi kirjallisuuden merkittävimmistä utopioista.


title: Aurinkokaupunki

text: "Aurinkokaupunki" esitetään dialogina Johanniittain ritarikunnan suurmestarin ja genovalaisen merikapteenin välillä. Sen esikuvana on toiminut Platonin "Valtio" sekä "Timaioksessa" oleva Atlantiksen kuvaus. Teos kuvaa teokraattisen yhteiskunnan, jossa tavarat, naiset ja lapset ovat yhteisomistuksessa. Teoksessa on selvästi vaikutteita "Picatrixista", arabialaisesta maagisen kaupunkisuunnittelun oppaasta.


title: Aurinkokaupunki

text: Teoksen viimeisessä osassa Campanella profetoi, astrologiaan verhotuin kielikuvin, että Espanjan kuninkaiden kohtalona on olla osa jumalallista suunnitelmaa paavien kanssa liittoutuneena. Seurauksena on oikean uskon lopullinen voitto ja leviäminen koko maailmaan. Voidaan helposti ajatella, että Campanella ajatteli lähinnä Uuden maailman valloitusta, mutta profetia on tulkittava myös Campanellan aiemmin kirjoittaman "Espanjan monarkia" -teoksen valossa. Tässä teoksessa Campanella esitti visionsa yhdistyneestä, rauhallisesta maailmasta, jota johtaisi teokraattinen monarkia.


title: Caterpillar

text: Caterpillar on yhdysvaltalainen yritys, jonka pääkonttori sijaitsee Peoriassa Illinoisissa. Caterpillar on oman ilmoituksensa mukaan maailman johtava rakennus- ja kaivostyökoneiden, diesel- ja maakaasumoottoreiden ja teollisten kaasuturbiinien valmistaja.


title: Caterpillar

text: Suuri yleisö tuntee Caterpillarin parhaiten maarakennuksessa käytettävistä maansiirtokoneista. Sanaa "katerpillari" käytetään suomenkin arkikielessä yleisnimenä telaketju- tai puskutraktorista.


title: Caterpillar

text:
Yrityksellä oli vuonna 2013 yhteensä noin 132 000 työntekijää. Se kuuluu Dow Jones Industrial Average -indeksiin ja oli vuoden 2013 Fortune 500-listalla sijalla 42.
Tekniikan historiaan Caterpillar jäi jo yrityksen ensimmäisistä tuotteista, jotka olivat leikkuupuimureita. Yrityksen perustaja Benjamin Holt, rakensi vuonna 1892 rautapyörillä kulkevan traktorin, joka painoi 22 tonnia. Se oli tehokkaampi kuin hevosvetoiset kilpailijat, mutta suuren painon vuoksi sitä ei voitu käyttää pehmeällä maalla. Palattuaan Englannin matkalta 1903 Holt keksi soveltaa telaketjua traktoreissaan. Telaketju oli yritykselle niin tärkeä, että vuonna 1911 yrityksen nimeksi otettiin "Holt Caterpillar", koska telaketju on englanniksi "Caterpillar track" ("Caterpillar" on suomeksi perhosen toukka). Samana vuonna tehtiin ensimmäinen omalla polttomoottorilla liikkuva leikkuupuimuri.


title: Caterpillar

text: Yhdysvaltain ympäristönsuojeluvirasto ja Caterpillar sopivat 2,55 miljoonan dollarin korvauksista, jotka Caterpillar maksaa liittovaltiolle ja Kalifornian osavaltiolle, koska sen toimittamat dieselmoottorit eivät täyttäneet ilmansuojelulain päästöille asettamia raja-arvoja.


title: Primäärinen alkoholi

text: Primäärinen alkoholi on alkoholi, jossa hydroksyyliryhmä (-OH) on kiinnittynyt hiiliatomiin, josta lähtee sidos korkeintaan yhteen hiiliatomiin. Alkoholiryhmä on siis toisin sanottuna hiiliketjun päässä. Esimerkkejä primäärisistä alkoholeista ovat yleisimmät etanoli ja metanoli.


title: Primäärinen alkoholi

text: Primääriset alkoholit hapettuvat aldehydeiksi ja aldehydit edelleen karboksyylihapoiksi. Etanoli voi hapettua etanaaliksi ja edelleen etaanihapoksi. Metanoli taas metanaaliksi ja edelleen metaanihapoksi.


title: Jukka Parkkinen

text: Jukka Sakari Parkkinen (s. 29. maaliskuuta 1948 Kuopio) on suomalainen kirjailija, joka aloitti uransa opiskelujensa ohessa (1969–1972) kesätoimittajana Savo-lehdessä. Kouluaikanaan hän toimitti kaikentyyppisiä lehtiä sekä teki pieniä kirjoituksia sanomalehdille. Hän on filosofian maisteri. Hän on ollut vapaa kirjailija vuodesta 1987.


title: Jukka Parkkinen

text: Parkkinen on kirjoittanut kaikkea aina asiaproosasta runoihin, kuvakirjoihin, romaaneihin ja kolumneihin. Myös Jukka Parkkisen tytär Leena Parkkinen on kirjailija.


title: Jukka Parkkinen

text:
Parkkinen on saanut useita kirjallisuuspalkintoja. Vuonna 1980 hän sai valtion kirjallisuuspalkinnon, 1987 Topelius-palkinnon, 1989 Savonia-palkinnon ja vuonna 2000 Anni Swan -mitalin. Vuonna 2007 Parkkinen sai ensimmäistä kertaa myönnetyn Anni Polva -palkinnon teoksestaan "Karhukirjeitä kaamoksesta" (2006). Vuonna 2008 hän sai lastenkirjallisuuden Kirjapöllö-palkinnon teoksestaan "Korppi ja kumppanit" (1978). Kaksi Parkkisen teosta on ollut myös Finlandia Junior -palkintoehdokkaana: "Onnenpoika ja pelienkeli" (2000) ja "Sananjalkoja metsäpolulla" (2004).
Tuomas Alatalo: Olen ja saan sanoa (1999).


title: Ignacy Hryniewiecki

text: Ignacy Hryniewiecki (; 1855 tai 1856 – 13. maaliskuuta 1881 Pietari) oli puolalainen vallankumouksellinen, joka murhasi Venäjän keisari Aleksanteri II:n.


title: Ignacy Hryniewiecki

text: Hryniewiecki syntyi puolalaiseen perheeseen Venäjän keisarikunnan Minskin kuvernementissa, nykyisen Valko-Venäjän alueella. Seudulla oli toteutettu venäläistämispolitiikkaa, joka kielsi muun muassa puolan kielen käytön kouluissa, sanomalehdissä ja toimistoissa. Hryniewieckin perhe oli aatelistaustainen ja heillä oli pieni kartano Babruiskissa.


title: Ignacy Hryniewiecki

text: Vuonna 1875 Hryniewiecki matkusti Pietariin, jossa hän opiskeli matematiikkaa paikallisessa tekniikan instituutissa. Pian Hryniewieckistä tuli Venäjän kansalainen, ja hän osallistui vallankumouksellisen Narodnaja voljan liikkeen kokouksiin. Moni liikkeen jäsen oli syntyjään muita kuin venäläisiä.


title: Ignacy Hryniewiecki

text: Narodnaja voljan terroristit yrittivät murhata keisari Aleksanteri II:n seitsemän kertaa, onnistumatta. 13. maaliskuuta 1881 Hryniewiecki heitti pommin keisaria kohti Nevski prospektilla, lähellä Talvipalatsia. Aleksanteri haavoittui ja kuoli neljän tunnin kuluttua. Hryniewiecki kuoli räjähdyksessä. Isku Aleksanteria vastaan oli ehkä ensimmäinen itsemurhaisku.


title: Ignacy Hryniewiecki

text: Narodnaja voljan muut jäsenet Nikolai Kibaltšitš, Sofja Perovskaja, Nikolai Rysakov, Timofei Mihailov ja Andrei Željabov tuomittiin kuolemaan, Gesja Gelfman karkotettiin Siperiaan.


title: Ignacy Hryniewiecki

text: Murhapaikalle Aleksanteri II:n seuraaja Aleksanteri III määräsi rakennettavaksi niin sanotun Verikirkon.


title: Allen Dulles

text: Allen Welsh Dulles (7. huhtikuuta, 1893 – 29. tammikuuta, 1969) oli Yhdysvaltain tiedustelupalvelun CIA:n johtaja vuosina 1953–1961. Hän oli mukana toteuttamassa Iranin pääministerin Mohammed Mossadeqin syrjäyttämistä CIA:n vallankaappauksessa vuonna 1953. Presidentti John F. Kennedy erotti hänet tehtävästä mm. Sikojenlahti-operaation ja Fidel Castron salamurhahankkeiden epäonnistuttua.


title: Allen Dulles

text: Dulles toimi jäsenenä Warrenin komissiossa, joka tutki presidentti John F. Kennedyn salamurhaa.


title: Alustariippumattomuus

text: Alustariippumattomuudella () tarkoitetaan ohjelmointikieltä tai sovellusta, joka ei ole sidoksissa tiettyyn laitteistoalustaan tai käyttöjärjestelmään.


title: Alustariippumattomuus

text:
Toisaalta alustariippumaton ohjelmointikieli tai sovellus ei tarkoita, että siitä olisi olemassa toteutus kaikille mahdollisille käyttöjärjestelmille, vaan sitä, että kielen kääntäjän, tulkin tai sovellusohjelman toteutuksessa ei ole laitteistoalustaan tai käyttöjärjestelmään sidottuja ominaisuuksia,
tai ne on toteutettu erikseen kullekin alustalle siten, että niiden toiminta on mahdollisimman samanlaista kaikissa ympäristöissä.


title: Alustariippumattomuus

text:
Alustariippuvaisia piirteitä ovat esimerkiksi monitavuisten lukujen tavujärjestys, säikeiden (jos niitä on) ja prosessien toteutus, hakemistoerottimet ja mahdolliset levyasematunnukset, grafiikkakirjastot ja useimmat järjestelmäkutsut, joita ohjelma voi
suorittaa. Näin esimerkiksi yksinkertainen tekstinkäsittelyohjelmisto voidaan toteuttaa helpohkosti alustariippumattomasti, kunhan huomioidaan eri käyttöjärjestelmissä olevat rajoitukset hakemisto- ja tiedostonimille sekä levyasematunnuksille (jos sellaisia käytetään).


title: Alustariippumattomuus

text: Ohessa kuvitteellinen esimerkki pseudokoodina alustaan sidostusta ja alustariippumattomasta ohjelmakoodista:


title: Alustariippumattomuus

text:
Useimmat ohjelmointikielet ovat nykyään alustariippumattomia, kun taas
sovellukset toteutetaan tyypillisesti vain yhdelle tai muutamalle
suosituimmalle käyttöjärjestelmälle. Toisaalta useimmat
Microsoftin suosituimmatkin sovellukset ovat saatavissa vain
Windows-järjestelmiin, joka rajoittaa samalla laitteistoalustan PC-koneisiin.


title: Alustariippumattomuus

text:
Alustariippumattomuus ei ole verrattain uusi asia. Niin sanottua P-koodia käytettiin
vuodesta 1966 - 1980 luvulle ennen kuin IBM PC koneita oli. Tietotekniikan
historian alkuvaiheissa kaikki ohjelmat olivat usein paitsi
käyttöjärjestelmäriippuvaisia, myös hyvin sidottuja tiettyyn
tietokonearkkitehtuuriin tai jopa tietokonemalliin. Myöhemmin
käyttöjärjestelmä toimi yhä enenevässä määrin abstraktiokerroksena
laitteelle ja salli siten ohjelmoinnin useille erilaisille
tietokoneille, kunhan niissä toimi sama käyttöjärjestelmä.


title: Alustariippumattomuus

text:
Eräs ehkä merkittävimmistä syistä WWW:n nopeaan laajenemiseen ja
suosioon oli juuri sen alustariippumattomuus - yksi Tim Berners Leen
motiiveista WWW:n kehittämiseen olikin juuri dokumenttien helppo
vaihto eri käyttöjärjestelmien välillä. Sen avulla voidaan tuottaa ja
lukea dokumentteja www-selaimen avulla, joita on saatavilla kaikille
yleisille käyttöjärjestelmille aina tietokoneista
matkapuhelimiin asti.


title: Arokissa

text: Arokissa ("Felis manul") eli manuli on kesykissan kokoinen, pitkäturkkinen kissaeläin, joka elää itäisen Aasian karuilla aroilla.


title: Arokissa

text: Arokissa on pituudeltaan 50–65 senttimetriä ilman häntää. Se painaa 2,5–5,5 kilogrammaa.


title: Arokissa

text: Arokissalla on litteä naama ja pienet korvat, jotka sijaitsevat kaukana toisistaan. Sen jalat ja häntä ovat lyhyet. Silmien pupillit ovat pyöreät, toisin kuin muilla kissoilla.


title: Arokissa

text: Arokissan turkki on pitkä ja väriltään punertava tai harmaa. Sen hännänpää on musta ja otsassa on mustia laikkuja. Valkoiset karvojen päät saavat arokissan turkin näyttämään huurteiselta. Arokissan pitkä turkki suojaa sitä aron kylmyydeltä. Mahan alla ja hännässä karvat ovat erityisen pitkät.


title: Arokissa

text: Arokissa muistuttaa persialaiskissaa mutta ei ole kuitenkaan sen kantamuoto kuten joskus luultiin.


title: Arokissa

text: Arokissa lepäilee päivisin pesäkolossaan ja lähtee liikkeelle iltahämärissä. Se on hyvä kiipeilijä vaikka elääkin puuttomilla aroilla. Arokissa on taitava saalistaja, ja se saalistaa lähinnä tarkan näköaistinsa avulla. Ulkonäkönsä vuoksi se myös sulautuu aavikon muotoihin, jolloin saalis ei havaitse sitä. Arokissa syö kaniineja ja joskus harvemmin hiiriä tai muita jyrsijöitä.


title: Arokissa

text: Arokissat ovat yksineläjiä kiima-ajan ulkopuolella. Arokissan kiima-aika on keväällä. Sen kantoaika on 60–65 vuorokautta, ja se saa kerrallaan 4–7 poikasta. Vanhin tunnettu arokissa eli 11-vuotiaaksi.


title: Arokissa

text: Uhanalaisluokitukseltaan arokissa on silmälläpidettävä. Sitä uhkaavat etenkin sen tärkeimmän ravintoeläimen pikan myrkytykset. Arokissaa myös metsästetään sen turkin vuoksi. Arokissalle on perustettu suojelualueita ja sen turkilla käytävää kauppaa on rajoitettu. Lajia saa metsästää vain Mongoliassa.


title: Teslamuuntaja

text: Teslamuuntaja (), toisinaan myös "teslakäämi", on amerikanserbialaisen Nikola Teslan kehittämä suurimuuntosuhteinen elektroninen suurjännitelaite, joka muuttaa virtapulsseja suurjännitteeksi.


title: Teslamuuntaja

text: Alkuperäinen teslamuuntajan ensiöpiiri koostuu kondensaattorin ja kelan muodostamasta LC-oskillaattorista, jonka taajuus on viritetty vastaamaan toisiopiirin resonanssitaajuutta, ja kipinävälikytkimestä, joka kytkee värähtelypiirin päälle ja pois. LC-oskillaattoriin syötetään sähköverkosta energiaa suurjännitemuuntajan avulla. Toisiopiiri koostuu toisiokäämistä ja toroidin muotoisesta elektrodista, joka sijaitsee toisiokäämin yläpuolella. Toroidielektrodin tehtävänä on lisätä toisiovärähtelypiiriin kapasitanssia. Toisiopiiriä kutsutaan usein resonoijaksi.


title: Teslamuuntaja

text: Kun teslamuuntajaan kytketään virta, ensiöpiirin suurjännitekondensaattori varautuu suurjännitemuuntajan kautta kunnes kondensaattorin saavuttaessa ennalta asetetun jännitteen (usein 8–12kV) kipinävälikytkin laukeaa, mikä kytkee voimakkaan virran ensiökäämiin. Tällöin ensiökäämin ja kondensaattorin muodostama värähtelypiiri alkaa voimakkaasti värähdellä resonanssitaajuudellaan. Ensiökäämin korkeataajuinen magneettikenttä saa myös toisiokäämin ja toroidielektrodin muodostaman sarjaresonanssipiirin resonoimaan. Toisiopiirin yli syntyy hyvin suuri jännite ja sen noustua kyllin korkeaksi toroidielektrodi ei enää pysty pitämään varausta pinnallaan vaan toisiopiiriin varastoitunut energia purkautuu suurena kipinänä toroidielektrodin ja maan välillä.


title: Teslamuuntaja

text: Harrastelijat ovat kehittäneet useita elektronisia korvikkeita perinteisessä muuntajassa (SGTC, "Spark Gap Tesla Coil" tai "Static Gap Tesla Coil") käytetylle kipinävälikytkimelle. Jokaiselle topologialle on annettu oma kirjainlyhenne. Näitä ovat esimerkiksi DRSSTC ("Dual Resonant Solid State Tesla Coil"), ISSTC ("Interrupted Solid State Tesla Coil"), SSTC ("Solid State Tesla Coil"), OLTC ("Off Line Tesla Coil"), ARSG/SRSG ("Asynchronous/synchronous rotary spark gap") ja VTTC ("Vacuum Tube Tesla Coil"). Yleisimmin ensiöpiirin kytkemiseen näissä käytetään joko H-siltaa, tai puoli-siltaa. VTTC käyttää suurtehoisia elektroniputkia ja OLTC suuritehoista IGBT-transistoriharkkoa.


title: Teslamuuntaja

text: SSTC / Solid State Tesla Coil on yksinkertaisin elektroninen teslamuuntaja. Siinä ensiöpiirin kytkemiseen käytetään MOSFET- tai IGBT-transistoreista koostuvaa H- tai puolisiltaa. Sillan ajamiseen tarvittu ohjaussignaali otetaan joko antennin avulla toision muodostamasta elektromagneettisesta kentästä, tai joskus harvoin virtamuuntajan avulla joko ensiö- tai toisiopiirin maajohtimesta. Varsinkin alkuaikoina sillan ohjaaminen suoritettiin kiinteällä oskillaattorilla. Tässä tavassa ongelmana on se, että jos oskillaattorin ja ajettavan resonaattorin taajuusero on suuri, ei silta enää kytkekään ensiöpiirin virran nollakohdissa (ZCS, "Zero Current Switching"). Tällöin ensiöpiirin jännite saattaa nousta niin korkeaksi, että se ylittää kytkemiseen käytettyjen transistorien jännitteenkeston. Tällöin on seurauksena sillan tuhoutuminen.


title: Teslamuuntaja

text: SSTC:ssä on vain yksi resonanssipiiri, toisiopiiri. Koska ensiöpiiri ei sisällä kondensaattoria, ei se myöskään värähtele. Tämän vuoksi SSTC onkin jokseenkin rajoittunut, koska ensiöpiiri ei pysty suuremmilla tehoilla hyvin siirtämään energiaa toisiopiiriin. Parhaimmat SSTC:t pystyvät noin 50 cm:n kipinöihin 1 kW syötöstä.


title: Teslamuuntaja

text: ISSTC / Interrupter Solid State Tesla Coil toimii kuten yksinkertainen puolijohdeteslakäämi, mutta siinä on keskeytin (engl. interrupter), eli esimerkiksi mikropiireillä toteutettu oskillaattori, joka antaa virtaa lyhyissä pulsseissa. Keskeyttimen avulla on mahdollista tuottaa pidempiä purkauksia, koska lyhyiden pulssien aikana on mahdollista syöttää enemmän tehoa. Keskeyttimellä saadaan myös aikaan erilaisia efektejä.


title: Teslamuuntaja

text: OLTC / Off Line Tesla Coil toimii kuten tavallinen teslakäämi, mutta siinä virran kytkemiseen käytetään kipinävälin sijaan suuritehoisia IGBT-transistoreja.


title: Teslamuuntaja

text: DRSSTC / Dual Resonant Tesla Coil on SSTC:stä kehittyneempi versio, joka vastaa toimintatavaltaan perinteistä teslamuuntajaa. Siinäkin ensiöpiiriä ajetaan H-sillalla tai puolisillalla, mutta tärkeänä erona siinä on se, että sen ensiöpiiriin on lisätty kondensaattori sarjaan käämin kanssa. Tämän seurauksena ensiökin muodostaa värähtelypiirin. Kun ensiö- ja toisiopiirit viritetään värähtelemään samalla taajuudella, saadaan mahdollisimman tehokas energiansiirto. Parhaat DRSSTC:t pystyvät noin 3 metrin mittaisiin purkauksiin (tosin vain usean kilowatin syöttöteholla).


title: Teslamuuntaja

text: Koska DRSSTC:n ensiö on värähtelypiiri, nousevat siinä sekä virta että jännite hyvin korkeiksi. Tämän takia niissä käytetäänkin lähes pelkästään IGBT-transistoreja, sillä korkea virta, usein yli 600 ampeeria, tuhoaa useimmat teho-Mosfetit välittömästi. Teoriassa ensiöpiirin virta voi nousta kymmenkertaiseksi, jos piirin annetaan värähdellä vapaasti. Tästä syystä näissä järjestelmissä käytetäänkin keskeytintä joka antaa ensiöpiirille virtaa lyhyissä, muutamien millisekuntien pulsseissa. Keskeyttimessä on tärkeää, että se kytkee virran pois vain kun ensiön virta on nollassa (ZCS), tai muuten syntyvä induktiivinen piikki voi tuhota transistorit.


title: Teslamuuntaja

text: VTTC / Vacuum Tube Tesla Coil käyttää suuritehoisilla elektroniputkilla toteutettua oskillaattoria ajamaan ensiöpiiriä. Yleensä käytetään keskeytintä, jota putkiteslamuuntajan yhteydessä kutsutaan usein "staccato-ohjaimeksi". Putkilla on monia epäkohtia verrattuna nykyaikaisiin puolijohteisiin, mutta VTTC:llä pystyy tuottamaan hyvin mielenkiintoisia kipinäefektejä.


title: Teslamuuntaja

text: Toiminnassa olevan teslamuuntajan lähelle ei kannata mennä. Vaikka toisiosta tuleva sähkönpurkaus ei välttämättä aiheutakaan mitään vakavia vaurioita, ainakaan heti, voi se silti vahingoittaa hermoratoja tai aiheuttaa palovammoja. Suurin vaara on sen sijaan perinteisen teslamuuntajan virtalähteinä käytetyissä suurjännitemuuntajissa, jotka pystyvät antamaan useiden kymmenien milliampeerien virtoja, jotkut jopa satojen. Tämä yhdistettynä korkeaan jännitteeseen on tappava yhdistelmä. Lisäksi DRSSTC-, SSTC- ja OLTC- järjestelmissä käytetty verkkojännite (115 V AC tai 230 V AC) on eristettävä huolellisesti.


title: Teslamuuntaja

text: Sähköturvallisuusnäkökohtien lisäksi on huomioitava se, että kaikki teslamuuntajat ovat pohjimmiltaan suuritehoisia radiolähettimiä, eli tehokkaan muuntajan käyttäminen saattaa häiritä radioviestintää, TV-lähetyksiä ja tietoliikennettä yleensä. Tämän takia varsinkin suurimpia teslakäämejä kannattaa käyttää Faradayn häkissä. Lisäksi muuntajan sähköverkkoon aiheuttamat korkeataajuushäiriöt voivat tuhota herkkiä elektronisia laitteita. Siksi resonoijan eli toision alkupää usein maadoitetaan paksulla johdolla maapalloon, eikä sähköverkon maahan ainakaan ilman asianmukaista RF-suodinta.


title: Kari Traa

text: Kari Traa (s. 28. tammikuuta 1974 Voss, Norja) on norjalainen entinen freestylehiihtäjä. Hän on voittanut kumparelaskussa kolme olympiamitalia, joista yksi on kultainen. Lisäksi hän on voittanut neljä kumparelaskun maailmanmestaruutta (yksittäis- ja parikilpailuissa) ja on lajin moninkertainen maailmancup-voittaja. Traa on Norjassa hyvin tunnettu ja suosittu urheilija.


title: Kari Traa

text: Kari Traa kasvoi Vossin kaupungissa Länsi-Norjan vuoristossa. Voss on tärkeä talviurheilukeskus, ja Kari aloitti laskettelun jo pienenä tyttönä. Freestylen pariin hän siirtyi vasta paljon myöhemmin ja aloitti kumparelaskun 16-vuotiaana. Hän pääsi mukaan ensimmäiseen viralliseen kumparelaskun olympiakilpailuun 1992 Albertvillessä, jossa hän sijoittui 14. sijalle. Norjan kotikisoissa 1994 hän ei kilpaillut loukkaantumisen takia.


title: Kari Traa

text: Traan kansainväliset sijoitukset paranivat tämän jälkeen. Vuoden 1998 talviolympialaisissa Naganossa hän sai naisten kumparelaskun pronssimitalin. Seuraavien neljän vuoden aikana hän saavutti kumparelaskun maailmanmestaruuksia ja maailmancup-voittoja. Vuoden 2002 olympialaisissa Salt Lake Cityssä hän voitti olympiakultaa selvällä erolla muihin kilpailijoihin. Olympiavoittonsa jälkeen hän jatkoi kultakannassa seuraavan vuoden maailmanmestaruuskisoissa.


title: Kari Traa

text: Talvella 2004 Traa alkoi suunnitella urheilu-uransa lopettamista tulevien olympialaisten jälkeen. Vuoden 2005 freestylen MM-kisat Rukalla menivät häneltä yllättävän heikosti, vaikka saman vuoden kumpareiden maailmancupista tulikin toinen sija. Traa ilmoitti suuntaavansa vaatetusalalle lopetettuaan kilpaurheilun. Hänen vuonna 2002 perustamansa urheiluvaatteita valmistava yritys onkin jo saavuttanut menestystä.


title: Kari Traa

text: Kari Traa jatkoi kumparelaskua vielä kauden 2005–2006 ajan. Hän kertoi leikkimielisesti tavoittelevansa palkintokaapista vielä puuttuvaa olympiahopeamitalia. Tämä toteutuikin, sillä Torinon talviolympialaisissa 2006 hän sijoittui toiseksi kumpareissa lajin nousevan tähden, Jennifer Heilin jälkeen. Samana keväänä Traa osallistui viimeiseen maailmancupin osakilpailuunsa 18. maaliskuuta 2006 ja sijoittui myös tällä kaudella kumparelaskun kokonaiskilpailussa toiseksi. Hänen uransa päättyi Norjan kansallisiin kisoihin 25. maaliskuuta 2006 Myrkdalenissa.


title: Alennusmyynti

text: Alennusmyynti eli ale on kampanja, jossa yritykset myyvät tuotteita rajoitetun ajan alennettuun hintaan. Alennusmyynnin keskeisimpiä tavoitteita on menekin kasvattaminen, vanhojen tuotteiden poistaminen uusien tilalta sekä yrityksen tunnettavuuden ja asiakaskunnan lisääntyminen.


title: Alennusmyynti

text: Suomessa alennusmyynnit ajoittuvat perinteisesti joulun sekä juhannuksen jälkeen. Alennusmyyntien suosikkituotteita ovat muun muassa vaatteet ja viihde-elektroniikka.


title: Alennusmyynti

text: Yrityksien tulee noudattaa alennusmyynneissä tiettyjä lainsäädäntöjä.


title: Alennusmyynti

text: Alennusmyynti on kestoajaltaan rajoitettu tarjous, jonka sisältönä on hinnanalennus. Jos yritys ei rajaa markkinnoissa tuotteita, jotka kuuluvat alennusmyyntiin, tulee huomattavan osan tuotteista kuulua alennusmyynnin piiriin. Jos alennusmyynnin tuotteet rajataan, siitä on ilmoitettava selvästi, että kuluttaja voi havaita asian pelkällä yleissilmäyksellä.


title: Alennusmyynti

text: Alennusmyyntiin kuuluvien tuotteiden myyntihinnat tulee kertoa kuluttajille selkeästi ja näkyvästi. Tärkeintä on ilmoittaa lopullinen myyntihinta, joka tässä yhteydessä tarkoittaa uutta alennettua hintaa. Tuotteessa aikaisemmin peritty hinta ja alennusprosentti ei yksinään riitä. Aiemmin perittyä hintaa ei ole välttämätöntä ilmoittaa lainkaan. Joissakin liikkeissä on esillä hinnanalennustaulukot, josta näkyvät tuotteiden alennetut hinnat.


title: Alennusmyynti

text: Tuotteen hintaa ei saa ilmoittaa alennetuksi enempää kuin se tosiasiallisesti alittaa aikaisemmin perityn hinnan. Alennus on laskettava siitä hinnasta, jolla yritys on myynyt tuotetta aikaisemmin. Hintoja ei saa keinotekoisesti korottaa välittömästi ennen alennusmyyntiä. Alennusmyynnin markkinoinnilla ostajalle annetaan mielikuva edullisesta ostotilaisuudesta. Jos tuotteen hintaa alennusmyynnin aikana alennetaan entisestä hinnasta, lisäalennuksen suuruus lasketaan jo alennetusta hinnasta. Harhaanjohtavaa on myös mainostaa suuria alennuksia, jotka todellisuudessa koskevat vain pientä osaa alennusmyyntiin kuuluvista tuotteista. Jos suurempia alennuksia halutaan mainostaa, harhaanjohtavuus voidaan välttää niin että markkinoinnissa kerrotaan mitä tuotteita alennukset koskevat, ja paljonko niitä on myynnissä.


title: Alennusmyynti

text: Kalenterivuoden aikana alennusmyyntejä voi olla yhteensä korkeintaan kolme kuukautta. Yhtäjaksoinen alennusmyynti saa kestää enintään kaksi kuukautta. Hyväksyttävä kestoaika voi jossain määrin vaihdella ala- ja tuotekohtaisesti. Kestoaikaan voivat vaikuttaa myös olosuhteet, kuten kausivaihtelut. Alennettujen hintojen pitää kuitenkin olla todellisia eivätkä ne saa muodostua pysyviksi.


title: Alennusmyynti

text: Alennusmyyntiä ei ole sallittua järjestää tilapäisten myyntitilaisuuksien tai kauppapaikan avaamisen yhteydessä. Käytettyjä tuotteita ei voi myydä alennuksella, koska käytetty tuote on aina yksilö, jonka hinta määräytyy muun muassa iän ja kunnon mukaan.. Myös tuotteet, joilla on kausittainen varsin lyhyt myyntiaika, ei voida myydä alennuksella. Tällaisia tuotteita ovat muun muassa ilotulitteet, joille ei ehdi muodostua sellaista hintaa, jota olisi peritty juuri ennen alennetuilla hinnoilla aloitettua myyntiä.


title: Laila Freivalds

text: Laila Freivalds (s. 22. kesäkuuta 1942, Riika) on ruotsalainen sosialidemokraattisen työväenpuolueen poliitikko ja lakimies. Hän toimi Ruotsin oikeusministerinä vuosina 1988–1991 sekä 1994–2000 ja ulkoministerinä 2003–2006.


title: Laila Freivalds

text: Freivalds syntyi Riiassa, Latviassa toisen maailmansodan aikana ja pakeni perheensä mukana Ruotsiin. Freivalds valmistui Uppsalan yliopistosta vuonna 1970. Vuodesta 1976 hän työskenteli Ruotsin kuluttajavirastossa, kunnes valittiin oikeusministeriksi vuonna 1988. Ulkoministeriksi hän tuli vuonna 2003 Anna Lindhin salamurhan jälkeen. Freivalds on naimisissa ja hänellä on yksi tytär.